Mundu osoan hamaika euskal etxe batuko zaizkio larunbat honetan, lehenengo aldiz antolatu den Euskal Diasporaren Egunari\nMundu osoko euskal etxe eta komunitateek erantzun zinez engaiatua eman diote Eusko Jaurlaritzak irailaren 8an 'Euskal Diasporaren Eguna' ospatzeko proposamenari. Data, larunbat honetan ospatuko da lehenengo aldiz, gerora urteroko hitzordu legez ospatzeko asmotan. Berez, Juan Sebastian Elcano getariarra, munduari lehengo bira eman ondoren itzuli zeneko egunari dagokio data, eta Urkullu lehendakaria buru duen Euskal Gizataldeetako Aholku Batzordeak hartu zuen joan den abenduan, munduko euskal etxeek bertan dauzkaten hiru kideen aldeko botoez.\nDonostia-San Sebastian. Egiari zor, mundu osoko euskal etxe eta komunitateek erantzun ezinhobea eman diote Jaurlaritzako Kanpoan den Euskal Komunitatearentzako Zuzendaritzak Euskal Diasporaren Eguna dela-eta ekitaldiak antolatzeko eginiko proposamenari eta hainbat dira munduko bazter guztietan karia honetara eratu diren mota askotako saio, elkarretaratze, ekitaldi eta hitzorduak. Helburua, xinple eta argia: euskal diasporaren berri plazaratzea eta agerian ipintzea Euskal Herria bizi dela, Pirineoen magalean ezezik, munduan zehar euskaldunak dauden lekuetan, eta 'kanpoko euskaldunak' aspaldidanik izan direla eta direla Euskal Herriaren errealitateko parte, eta hala izaten segitzeko gainera, euskal herritar askok oraindik behar bezala ezagutzen ez baditu ere.\nDatozen lerroetara euskal etxeek munduan barrena Euskal Diasporaren Eguna ospatzeko deitu dituzten ekitaldietako batzuk bildu ditugu. Zerrenda luzea da, baina zerrendatik kanpo geratu diren beste hainbat ekitaldi ere badaude. Izan ere, zeure euskal etxeko ekitaldiak bertan ikusten ez badituzu, aski duzu geuri idaztea info@euskalkultura.com helbidera eta zerrenderatu edo agendan saruko genuke. Aukera ona da hau munduko euskaldunei zorionak emateko euren egun ezarri berrian. Ondo ospatu eguna!\nIRAILAREN 8ko HITZORDUAK\nBerlingo Euskal Etxeak bat egiten du Euskal Diasporaren Egunarekin eta modu berezi batez egingo du. Izan ere, elkarteak 2016an Agirre lehendakariaren hiriko mapa eta web orria, Berlinen gai horri buruz egin zuten kongresuarekin lotua, eta Diasporaren Eguna egokia iruditu zaie jendeari gonbitea luzatzeko Agirreren leku adierazgarrien ibilbide hori oinez egiteko. "Beraz, 14:30etan Brandenburgoko atean topatuko gara, gida Ingo Niebel historialari eta kazetaria dugula, bizpahiru ordu hartuko dituen paseoa eginez, Wilhelmstr-etik Topographie des Terrorsera, handik Checkpoint Charlie, Gendarmenmarkt, eta St. Hedwigs katedraletik Zeughauseraino"\nAzulgo Gure Txokoa Euskal Etxeak lore eskaintza egingo dio goizeko 11etan Udaleko Parkean lndatu zuen Haritzari. Arratsaldeko 5etatik aurrera, kultur ekintza euskal etxearen egoitzan: Arantzazu Ama Birjinaren irudiaren tronuratzea, Iñigo Urkullu Lehendakariaren mezuaren irakurketa, eta bideoak, kantak eta abestiak instituzioko ikasleen eskutik. Informazio gehiago, hemen.\nBahia Blancako Union Vasca: arratsaldeko 6etan, Mus Txapelketa; 6:30etan, pilota erakusketa eta partida; 7:30etan, txikientzako ekintzak euskaraz; 9:30etan, afaria. Informazio gehiago, hemen\nBuenos Airesko Eusko Kultur Etxea: arratsaldeko 5etan bilduko dira Eusketxeko lagunak 'Vascos en Argentina' dokumentala ikustera eta migrazioari buruzko eztabaida konpartitzeko. Informazio gehiego, hemen.\nBuenos Airesko Iparraldeko Euskal Etxeak Misiones probintziako bertako herrien aldeko topaketa gastronomiko solidarioa egingo du. Informazio gehiago, hemen.\nBuenos Aireseko Euskaltzaleak-ek 'Arbasoen bidean, geure memoria’ tailerrera gonbidatzen du. Arbaso euskaldunei omenaldi bat egiteko asmoa duen ekitaldi honen sarrera historialaria den Olga Carricaburuk egingo du; horren ostean euren familien istorioak kontatuko dituzte bildutakoek, argazkiak eta mapak lagun. Informazio gehiago, hemen.\nBuenos Aireseko Laurak Bateko lagunek Buenos Aireseko ikurra den Obeliskoari besarkada bat egitera gonbidatzen dute. Besarkadarekin batera Plaza Dantzak egingo dira Obeliskoaren inguruan. Hitzordua 11:30etan. Informazio gehiago, hemen.\nBuenos Airesko Ekin Kultur Taldeak Laurak Bat-ek deitutako ekintzan hartuko du parte. Horren ostean euren entsegua egingo dute La Fabrica gunean eta arratsaldeko 6etan, euskal poteoa San Telmo auzoan.\nConcordiako Ibaiko Izarra Euskal Etxeak probintziako Immigrantearen Jaialdian ospatuko du. Informazio gehiago, hemen.\nGral. Rodriguezeko Eusko Aterpea Euskal Etxean 'Handia' pelikula ikustera bilduko dira arratsaldeko 7etan. Ondotik, senidetasun afaria: etxeko pizzak partekatuko dituzte. Informazio gehiago, hemen.\nAyacuchoko Euskal Odola Euskal Etxea Arantzazuko Ama Birjinaren irudiarekin prozesioan aterako da, arratsaldeko 5etan, eta Arantzazuko Andra Maria Euskal Etxea dagoen auzoko babesle izendatuko dute, meza bat ere eginez. Gauean, afaria Euskal Etxearen egoitzan. Informazio gehiago euskalodola@yahoo.com.ar helbidean\nJose C. Pazeko Toki Ederren, euskara, literatura, sukaldaritza eta dantza tailerrak antolatuko dituzte goizeko 11etatik arratsaldeko 6etara. Askaria ere partekatuko dute, egoitzan eta kalean. Informazio gehiago toki_eder@speedy.com.ar.\nLa Platako Euzko Etxeak afari batekin ospatuko du Euskal Diasporaren Eguna\nMendozako Denak Bat-en, 'Flujo migratorio vasco en Argentina y Mendoza' izenburuko hitzaldia, Sebastien Arrieta lapurtarra hizlari. Ondoren, senidetasun afaria. Hitzordua, iluntzeko 8:30etan. Informazio gehiago, hemen.\nNecocheako Euzko Etxean, Sagardo Gau batekin ospatuko dute, euskal elkarteko Eneko Sagardotegian, gaueko 9:30etan aurrera. Informazio gehiago, hemen.\nOlavarriako Gure Etxe Maitean bi eguneko programa antolatu dute. Irailaren 8an bertan, arratsaldeko ordu 2etan ibilaldia Gernikako Plazaraino eta buelta. 3:30etan, dantza eta kantu emanaldiak Coronel Pringleseko Euskal Etxeko kantariak lagun; 5etan, haritz baten landatzea. Irailaren 9an, berriz, bazkaria eskainiko dute Olavarriatarrek.\nPergaminoko lagun Onak-ek zenbait ekintza iragarri ditu, iluntzeko 8etan hasita: José Antonio Agirre Lehendakariari buruzko ‘Paris’ dokumentala pantailaratuko, Goizeko Izarra taldeko hiru dantza taldeen emanaldia, danborrada, afaria eta erromeria.\nRosarioko Zazpirak Bateko lagunek besarkada sinbolikoa emango diote hiriko ikurra den Banderaren Monumentuari, eguerdiko 12etan.\nSan Nicolaseko Euzkal Etxeko kideek kultur ekitaldi bat gauzatuko dute arratsaldeko 8:30etatik aurrera: bideoak, musika eta dantzak. Afarian hiriko agintariak eta beste kolektibitateak ere bilduko dira.\nTandilgo Gure Etxeak Euskal Herrian jaiotako adin guztietako kideak omenduko ditu afari batean. Etxeko dantzarien dantzaldia gaua animatzeko.\nVilla Mariako Euzko Etxeak dantzaldi batera gonbidatzen du. Jai Alai dantzariekin batera Denak Bat abesbatza eta etxeko danborrariak ere arituko dira. Hitzordua iluntzeko 8:30etan da, Villa Mariako Unibertsitate Nazionaleko Errektoretzan. Informazio gehiago, hemen.\nSaladilloko Itxaropen Euskal Etxeak 18:00etan ezarri du Euskal Diasporaren Eguneko bere hitzordua. "Euskaldunen ondorengo bazara, Udal Museoko Marcelo Pereyra historialariarekin espero zaitugu gure Diasporaren historia idazten hasteko", aderazi dute\nLas Floresko Loretako Euskaldunak Euskal Etxeak 19:00etan finkatu du bere deia Eguna 'Gora Vasco!' filma emanez eta Guillermo Larregui 'El Vasco de la Carretilla'ren figura (Iruñea, 1885 - Puerto Iguazú, 1964) aztertzeko\nBruselako Euskal Etxeak joan-etorria egun berean izango duen txango bat antolatu du Amsterdam-era, Rijksmuseum-en zabalik dagoen Chillidaren erakusketa bisitatzeko.\nSao Pauloko Eusko Alkartasunak senidetasun afari batekin ospatuko du Gernika Kutun bere egoitzan. Informazio gehiago, hemen.\n-Madrilgo Euskal Etxeak egun osoko ekitaldia antolatu du, argazki erakusketa, dantzak, pintxopotea eta Euskal Etxeko kideen leukotasunak plazaratuz. Informazio gehiago, hemen\nNew England Euskal Etxeak 'Marinela Day', euskal arrantzaleen festa, antolatu du, Diaspora Euskal Herriko kostaldeko herrietako festetan bezala ospatzeko. Informazio gehiago, hemen\nRenoko Euskal Etxeko lagunek Euskal Artzainaren Monumenturaino egingo duten ibilaldi batez ospatuko dute Diasporaren Eguna. Taldea goizeko 10etan abiatuko da, Rancho San Rafael-en\nUtahko Euskal Etxeak Zikiro Besta bat antolatu du. Arratsaldeko 4:30etatik aurrera, Bywater Park Pavilion-en\nBordeleko Euskal Etxean, 14:30etan, Elcanori buruzko agerpena; 5etan, “Une histoire des basques a Bordeaux” liburuaren egilearen Diego Gilen hitzaldia.\nLondon Basque Society Euskal Elkarteak Haggerston Community Centre-n bildu eta afari bat partekatuko du\nMexiko hiriko Euskal Etxean ere egun osoko programa: 11etan, esku pilota eta pala partidak Mexikoko txapeldunak partaide; ordu 2etan, Txoko sukalde berriaren irekitzea Euskadik Mexikon duen Ibon Mendibelzua ordezkaria bertan dela; ordu 2:30etan, bazkaria; 6etan, flauta emanaldia Ana Miren Bidaurrazagaren eskutik; 7:30etan, Lourdes Arrechearen pintura erakusketa. Eta Mus Txapelketa. Informazio gehiago, hemen.\nLimako Euskal Etxean goizetik hasita ospatuko dute, egitarau honekin: Diaspora historikoari omenaldia, euskal dantzak, bazkaria, euskal musika eta mus txapelketa.\nSantiagoko Euzko Etxean egun osoko ekitaldi bat egingo da programa honekin: arratsaldeko 3:30etan, Esku Pilota; 4:15etan, Elkanoren bidaiari buruzko azalpen laburra, gaztelaniaz; 4:30etan, Elkanoren bidaiari buruzko azalpena, euskaraz; 4:40etan, Txalaparta; 5etan, Itxaropen Gaztea dantza taldearen emanaldia eta Abesbatza; 5:25etan, Txistu eta Danborra, Riquelme anaien eskutik; 5:30etan, musika txiletarra Maria Angelica Carrasco eta Ignacio Bastarricarekin. Honez gain, Mus Txapelketa ere egingo da eta euskal platerak eskainiko zaizkie bildutakoei.\nViña del Mar-eko Eusko Etxean, omenaldiak, musika, dantza, pintxopotea eta sorpresak arratsaldeko 4etatik aurrera.\nHaize Hegoa Euskal Etxeak ibilbide bat egingo du Montevideon, euskal gizataldearentzat adierazgarriak diren lekuak bisitatuz: Zabala Plaza, Gernika Plaza, Damaso Antonio Larrañagaren omenezko monumentua... dantzariek dantza egingo dute eta txangoa bukatuta, afaria Euskal Etxean. Autobusa Euskal Etxetik aterako da ordu 2:30etan.\nCaraboboko Eusko Etxeko programa: 10:30etan, hitzaldi-eztabaida: 'Diaspora, zortzigarren lurraldea'; 11:30etan, brindisa eta bazkaria; 4etan, amaiera.\nCaracaseko Euskal Etxeko lagunek Diasporaren Eguna ospatzera bilduko dira\nIGANDEA, IRAILAREN 9a\nMisionesko Euskal Jatorri-ko dantzariek paella salmenta egingo dute\nSanta Rosako Zelaiko Euskal Etxeak, La Pampan, bazkari bat egingo du. Informazio gehiago, hemen.\nIGANDEA, IRAILAREN 16a\nMontevideoko Euskaro Euskal Etxean inaugrazioa: Rocio Matosas Etchebarne artistak Euskal Etxean margotutako 'Guernica' koadroaren erreprodukzioa inauguratuko dute. 12:30etan izango da eta ondoren bazkaria iragarri du elkarteak. Informazio gehiago, hemen.\nLARUNBATA, IRAILAREN 22a\nChascomuseko Zingirako Euskaldunak Eukal Etxeak urteroko bere dantzaldia egingo du Brazzola Udal Antzokian, Euskal Diasporaren Eguneko programa barruan. Informazioa, hemen\nOHARRA. Eusko Jaurlaritzako Kanpoan den Euskal Komunitatearentzako Zuzendaritzak datuak zabaldu ditu munduan, lehenengo edizio honetan Euskal Diasporaren Eguna ospatuko duten euskal etxeena, orotara 60 uskal etxe bilduz gutxienez. Hona eskaini dituen datuak


Jose Maria Mato: «Azpimarratuko nituzke gaixotasun arraroen arloan egin diren lanak» | Gizartea | Berria\nJose Maria Mato. CIC Bioguneko zuzendari nagusia\n«Azpimarratuko nituzke gaixotasun arraroen arloan egin diren lanak»\nHamar urte bete ditu biozientzietako ikerketa zentro CIC Biogunek. Zuzendari nagusiaren aburuz, ikerketen mapan beren lekua egin du. Bidean kanpoko ezagutza izatea giltzarri izan dela uste du.\nHaurtzarotik heldutasunera egin du salto CIC Biogune ikerketa zentroak. Biozientzien alorrean lan egiteko helburuarekin jaio zen, orain dela hamar urte, eta ikerkuntzaren mapan beren lekua lortu dutela nabarmendu dute sustatzaileek. Jose Maria Mato (Madril, 1949) zuzendari nagusia da gunearen bilakaeraren lekuko zuzena, hasieratik ibili baita bertan lanean. CIC Biogune eta CIC Biomagune ikerketa guneetako zuzendari nagusia da, eta orain arte lehenengoaren zuzendari zientifikoa ere izan da. Haize berriak datoz, ordea, hamargarren urteurrenean, Jesus Jimenez kimikaria izanen baita hemendik aurrera ikerketa guneko zuzendari zientifikoa.\nHamar urte bete berri ditu CIC Biogunek. Zer-nolako balorazioa egiten duzu?\nOso balorazio ona egiten dut. Hasieratik izan genuen argi gure misioa: biozientzietako zentro bat eraikitzea, Euskadin eta Espainian lekua izanen zuena, eta nazioartetik ikertzaileak ekarriko zituena. Eta lortu dugu; zenbakiek hala diote, behintzat: egun, 140 lagunek lan egiten dugu. Urte hauetan, 36 herritako 500 ikertzaile baino gehiago igaro dira. Horietatik hogei atzerrian ziharduten euskal ikertzaileak dira; beraz, etxera itzuli dira lanera. 84 lagunek beren lehen lanpostua izan dute bertan. 46 doktoretza tesi egin dira, eta 56 ikaslek master ikasketak egin dituzte. Trebakuntza profesionaleko 59 ikaslek gurean egin dituzte praktikak, eta nazioarteko ikasleak ere aritu dira. Ikerketari dagokionez, 500 artikulu baino gehiago argitaratu dira nazioarteko aldizkari zientifikoetan, eta 6.500 aipamen baino gehiago izan dituzte. Orotara, lau patente lortu dira, hiru ustiatuak daude, eta beste lau eskatu dira. Inguruko enpresekin ere elkarlanean aritu gara: euskal enpresak azpikontratatu ditugu 4 milioiren truke, eta eskainitako kontratuen bidez 6,4 milioi euroko fakturazioa dugu.\nNola lortu duzue erreferentziazko gunea izatea? Zeintzuk izan ziren zuen helburuak?\nGure helburu nagusia izan zen CIC Biogune Europa, Espainia eta Euskadiko ikerketaren maparen erdian jartzea, eta lortu dugu. Aldi berean, nazioarteko ikerketa gunea izan nahi genuen, kanpoko jendea erakarri eta aldizkari hoberenetan argitaratu, eta lortu dugu hori ere. Horretarako, garrantzitsua izan da ikertzaile onak erakartzea, proiektuan sinesten zuten zientzialariak. Etorri direnak gogotsu aritu dira lanean, ilusioz.\nNazioarteko ikertzaileen beharra aldarrikatzen duzu. Zer-nolako garrantzia du zuenaren gisako ikerketa zentro batean kanpotik etorritako zientzialariak ere aritzeak?\nIkerketa globala da globalizazio hitza asmatu aurretik; ikerketa zentroentzat kanpoko ikertzaileen falta eragozpena da. Hau da, ez lukete zentzurik izanen. Gurean, kanpoko espezialistak ekartzeko aukera izan dugu, gertuan lantzen ez diren alorretan jantziak.\nUrte hauetan egin dituzuen lanen artean, zeintzuk nabarmenduko zenituzke?\nGaixotasun arraroen alorrean egin diren lanak azpimarratuko nituzke, esaterako. Egun, porfiria lantzen ari gara, tratamendurik ez duen gaixotasun arraro bat. Gure ikerketei esker jakin dugu zergatik sortzen den, zer-nolako bilakaera duen, eta molekula bat sortu dugu, botika izateko hautagai izan daitekeena. Beste lanetako batek gibeletako gaitzak ikertzen ditu. Gibel gantzatsua herritarren %30ek dute. Kasu batzuetan, gainera, gaixotasuna izateaz gain, gibela handitu egiten da, eta minbizia eta fibrosia sortzen dira. Orain arte, eritasun hori diagnostikatzeko biopsia izaten zen modu bakarra. Guk odolean atzemateko sistema sortu dugu, eta dagoeneko komertzializatu dugu; lorpen handia izan da. Prostatako minbiziaren alorrean ere hainbat ikerketa egiten ari gara. Beste azterketetako batek jaioberrien lehen txizetan metabolismoak ikertzea du xede, horrek, gaixotasunik izatekotan, identifikatzen lagunduko bailuke.\nHamargarren urte honek zuzendari zientifiko berria ekarri du: Jesus Jimenez ikertzailea.\nHamar urte hauetan CIC Biogune eta CIC Biomagune guneetako zuzendari nagusia izan naiz, eta CIC Bioguneko zuzendari zientifikoa. Hamar urte igaro eta gero beste lagun bat sartu da, zientzialari aparta. Goi mailako kimikaria da, eta Kimikako Errege Elkarteko zuzendaria da. Ona da gogotsu dabilen jende berria izatea; horrek gunea beste norabide batera bideratuko du. Oro har, ez dira aldatuko landuko ditugun alorrak, baina bai lan egiteko era, eta emaitzak hobeak izanen dira. Nire ustez, zentroetako zientzia zuzendaritza aldatu egin behar da noizean behin. Lehen hamar urteetan gaztarako gauzak egiten zituen. Orain, berriz, handitu egin da, eta helduen gauzak egin behar ditu zentroak.\nEuskarari beldurrak erauzten\nEuskara ikasleak ere Euskaraldian murgildu dira. Aurten oraindik «beldurra» eta «lotsa» sentitu dute, baina euskaraz imajinatzen dute etorkizunean beren burua. Ipar Euskal Herrian, eskola batzuek hirugarren txapa bat asmatu dute: klika profila.\nEgia aitortzeko exijitu dute Mikel Zabalzaren gertukoek\nIker Tubia - Paulo Ostolaza\nDuela 35 urte hilik agertu zen Zabalza, Guardia Zibilak atxilotua izan ondoren, eta gaur egin dute hura oroitzeko ekitaldia, Aurizko (Nafarroa) kultur etxean. Gogorarazi dute aitortzeke daudela Zabalzak jasandako torturak, eta elkarbizitzarako beharrezkoa dela hori egitea. Biharko, auto karabana bat osatzera deitu dute.\nHegoaldean %5,05 da positibo tasa, beste 723 kasu zenbatuta\nKutsatuen kurbak apaltzen jarraitzen du, baina motel. Atzo, beste 47 lagun ospitaleratu zituzten birusarengatik Araba, Bizkai eta Gipuzkoako ospitaleetan.\nEtxeko txoko guztietan


2006ko MARTXOAREN 26\nl IZENA EMATEKO FORMULARIOA - ITXITA - CERRADO\n(Ostirala 24 - Gaueko 12 arte /Hasta las 12 de la noche de Viernes 24)\nl TFNO.: 649 717182 - ITXITA - CERRADO\n(Arratsaldeko 7tatik 10etara, Ostirala 24arte / Hasta las 10 de la noche de Viernes 24)\nIZEN EMATEKO DATUAK è Izena eta bi abizen\nè Federatuta BAI edo EZ. Federatuta bazaude,\nMendiko taldearen izena eta Lizentzia zenbakia (dni)\n5. Euskal Herriko Iraupen Luzeko Ibilaldien Zirkuitorako baliagarria\nDESNIBELA : 1.950 m.\nIRAUPENA : 9.30 ordu (ggb)\nIRTEERA ORDUA : Goizeko 7tan\nIBILBIDEA : Villabona - Otita (Leitzaran) - Lapurtxulo - Onddo (780m) - Azketa (832m) - Leuneta (880m) - Abadekurutz (984m) - Mandoegi (1.045m) - Kondizatzeko lepoa - Leitzaran - Gorosmendi - Mugaga - Urdelar (858m) - Belabieta - Meaka - Otsabi - Villabona\nLUZERA : 23 km.\nDESNIBELA : 850 m.\nIBILBIDEA : Villabona - Otita (Leitzaran) - Lapurtxulo - Astabizkar (575m) - Amasola (Leitzaran) - Praxku - Kanal Haundia - Lastur - Villabona\nl IRTEERA LEKUA : Aizkardi Mendizale Elkartea - VILLABONA\nl Jan edanak norberaren kontu\nl Bukaeran, dutxa zerbitzua egongo da\nl Ibilaldia bukatzen duten partaideen artean, mendiko tresnaz osatutako opariak zozketatuko dira. Zozketa ordua : 17:30\nl Antolakuntzak, gela bat prestatuko du koltxonetekin bezperan bertan lo egin nahi dutenentzat. Zerbitzu hau erabili nahi dutenek, mesedez antolakuntzari jakinarazi telefonoz edo e-mailez.\nPartehartzea zabaltzeko asmoz, aurtengo edizioan bi ibilbide prestatuko dira; bata 5. Euskal Herriko Iraupen Luzeko Ibiltarien Zirkuiturako baliagarria izango dena, eta bestea motzagoa, ibilbide erdikoa.\nAizkardiko 38. ibilaldia 2006ko martxoaren 26an egingo da, irteera eta helmuga Villabonan izango direlarik. Ibilbide luzeak 42Km inguru ditu, Villabona - Otita (Leitzaran) - Lapurtxulo - Onddo (780m) - Azketa (832m) - Leuneta (880m) - Abadekurutz (984m) - Mandoegi (1.045m) - Kondizatzeko lepoa - Leitzaran - Gorosmendi - Mugaga - Urdelar (858m) - Belabieta - Meaka - Otsabi - Villabona-tik igarotzen delarik, eta 1950 metroko desnibel gehitua du, BEDERATZI ordu T'ERDI inguruan burutzen dena.\nLuzera erdiko ibilbideak berriz, 23Km inguruko luzera du Villabona, Otita (Leitzaran) - Lapurtxulo - Astabizkar (575m) - Amasola (Leitzaran) - Praxku - Kanal Haundia - Lastur - Villabona-tik igarotzen delarik, eta 850 metro inguruko desnibel gehitua du, BOST ordu T'ERDI inguruan burutzen dena.\nØ 4. artikulua: IZEN-EMATEA\n- Telefonoa (lanegunetan 19etatik 22etara): 649717182\n- Interneteko helbidea: www.aizkardi.galeon.com\nIzena emateko behar diren datuak: izena eta bi abizen, autatutako ibilbidea, federatuta zauden ala ez, eta federatuta baldin bazaude, klubaren izena ere bai\nZeharkaldi luzea goizeko ZAZPIETAN hasiko da, eta motza ZORTZIETAN. Irteeran txartel pertsonalizatua emango zaio parte-hartzaile bakoitzari, izen-ematearen hurrenkeraren araberako zenbakiarekin. Era mailakatuan emango da irteera, gutxi gorabehera 20 parte-hartzaile minutuko.\nIbilbideak plastikozko zinten bidez markatuta egongo dira. Antolaketako kideek azken parte-hartzailearen atzetik egingo dute ibilbidea, zintak jasoz eta zeharkaldiari amaiera emanez.\nParte-hartzaileei jarduera hau egiteko beharrezko diren elikagai eta edariak ekartzea gomendatzen zaie. Antolaketako kideek gutxieneko hornidura jarriko dute Lapurtxulo eta Leitzarango kontroletan (azken hau, martxa luzerako bakarrik). Ibilbidean dauden iturri naturalak: Azketa (km 12) eta Urepel (km 21).\nArratsaldeko BOSTERDIETAN, beti bezala, mendiko materiala zozketatuko da proba amaitu duten parte-hartzaileen artean.


Mendebaldeak burutzen dituen esku-hartze inperialistak justifikatzeko edota erasotuari babesa ez emateko diskurtsoaren lerroetako bat, gatazken konplexutasuna azpimarratzea eta inperioen arteko talkaz hitz egitea da. Errusia inperialista omen da. Akusazio hori Latinoamerikako eskumak egiten duena bezalakoa da, esanez kubatar inperialismoa dagoela kontinente amerikarrean. Noski, propaganda baino ez da. Kontua da Latinoamerikan gaztelaniaz hitz egiten denez, Mendebaldeko ezker hegemonikoak ezin izan duela ezker eraldatzaile latinoamerikarraren kontrako diskurtsoa elikatu. Ekialde Hurbilean, berriz, herrialde sozialista ohietan, Asian edo Afrikan erraz asko defenda daiteke mezu Mendebaldar zalea. Gutxik ezagutzen dituzten hizkuntzak hitz egiten dituzte eta orain gutxira arte ingelesez edo gaztelaniaz gertakarien bertsio alternatiboak izatea ia ezinezkoa zen. Harresi linguistikoa profitatuz Mendebaldeko sektore progresista askok beraien herrialde inperialisten interesak defendatzen dituzte erasotzaileak eta erasotuak parekatuz.\nXIX. mende amaierako eta XX. mende hasierako Inperialismoa azaltzeko lanik erabilienetakoa da Leninen (1916) Inperialismoa, kapitalismoaren fase gorena. Liburu horretan, John A. Hobsonen lanek eraginda, inperialismoa kapitalismoaren ondorio saihestezina bezala aurkezten da, sistema ekonomiko kapitalistaren garapen logikoa eta jarraipenerako tresna bezala. Fase horretan konkurrentzia askea desagertzen da monopolio kapitalisten nagusiarengatik, enpresa eta banku gutxi batzuetan kontzentratzen da kapitala eta aldi berean aberastasun finantzarioak, paperezkoak, tamaina handia hartzen du ondasun erreal nahikorik gabe justifikatzeko bere existentzia.\nLeninen aburuz, Inperialismo modernoak bost oinarrizko ezaugarri izango lituzke: a) produkzioaren eta kapitalaren kontzentrazioak bizitza ekonomikoa kontrolatuko duten monopolioak sortzen ditu; b) banketxeetako kapitalaren fusioa industrialarekin eta kapital horretan oinarrituz oligarkia finantzarioaren sorrera; c) ondasunen esportazioa ez bezala, kapitalaren esportazioak garrantzi handia hartzen du; d) mundua beraien artean banatzen duten kapitalisten nazioarteko elkarte monopolisten sorrera; e) munduko lurraldeen banaketa potentzia kapitalista garrantzitsuenen artean gauzatzen da lehengaiak, lan indarrak eta merkatuak lortzeko.\nGure egunerokoan Errusia zenbat dago presente? Zenbat produktu erosten diegu? Errusiar bankuek gure ekonomia kontrolatzen dute? Federazio eurasiarrak Munduko BPGren %2 baino ez du ordezkatzen, gutxi-asko dagokiona populazioagatik. Errusiar jaiak noiz diren badakigu?\nBost ezaugarrietatik bat bera ere ez du betetzen Errusiak, justu kontrakoa, bere ekonomiak lehengaien dependentzia handia du. Halere, azken urteetan subiranoa izateko asmo irmoa azaldu du. Errusia munduan zorpetze tasa baxuenetako bat duen herrialdea da (ez du Mendebaldeko kapitala inportatzen); 2001ean banku publikoen kuota %35,9 zen eta %60ra igo zen 2015ean; eta estatuaren partaidetza ekonomian %35etik %50-70era (neurketa irizpideen arabera aldatzen da) pasa da Putinen garaian.\nBestalde, gure egunerokotasunean Errusia zenbat dago presente? Zenbat produktu erosten diegu? Errusiar bankuek gure ekonomia kontrolatzen dute? Federazio eurasiarrak Munduko BPGren %2 baino ez du ordezkatzen, gutxi-asko dagokiona populazioagatik. Errusiar jaiak noiz diren badakigu? Akaso Halloween, Santa Claus eta Esker On Eguna errusiarrak dira? Errusiar militarrak ditugu ateetan? Orduan zergatik estigmatizatu nahi da Errusia? Hain zuzen ere, Leninek zehazten dituen bost ezaugarri horiek dituzten herrialdeei aurre egiten dielako, bere interes nazionalaren defentsan bai, baina aurre egiten die, besteak beste, inperialismoaren esanetara jarri nahi ez diren bere herrialde aliatuei lagunduz, gaur Siria. Latinoamerikako ezkerrak garbi du, Putin ez da izango aurrerakoia, baina bai inperialismoaren aurrean aliatua eta horrela ikusten dute Evo Moralesek, Rafael Correak, José Mujicak, Luiz Inácio Lula da Silvak edo Cristina Fernández de Kirchnerrek.


Donostiarren txapelketa ona, postu on batean bukaturik, 8. hain zuzen ere. A priori, talde erraza zuen final zortzirenetara igarotzeko, baina bertan bizirauteko aukera guxirekin, izan ere logikak Badalonako Joventut ahalguztiduna topatuko genuela esaten baitzuen.Hori ekiditeko, Lugoko Estudiantes taldea garaitu behar zen, zeinak bere lerroetan bi metro baino gehiagoko afrikar eta serbiar bat izateaz gain, maila oso oneko jokalariak dituen. Partidua une oro 10 puntuko desabantailarekin izan genuen, berau 19 puntutakoa bilakatuaz partidua amaitzeko 5 minutu falta zirenean. Hor iritsi zen iraultza. Presioa, lotsagabekeria eta kasta izan ziren gure armak heroikoa lortzen saiatzeko. Pixkanaka partiduari buelta ematen hasi ginen, partidua berdintzera iritsiaz eta prorroga behartuaz. Prorrogan estasi totala, izan ere lehen lau erasoetan hiru hiruko jaurtiketa saskiratu baikenituen. Garaipena. Lehen lesionatua.Final laurdenetan mailako taldea genuen zain, La Salle Palma, harrobi oneko kluba eta talde oso lehiakorra. Bigarren laurden on batek partidu guztian kudeatzeko beharrezkoa zen errenta eman zigun. Final laurdenetan Sevillako Cajasol taldea, ondoren txapeldun izango zena. Partidu oso gogorra atsedenerako izan genuen denbora gutxia zela eta. Halere, 25. minutuan 5 puntuko aldeagatik soilik gindoazen galtzen. Nekeak bere ondorioak izan zituen eta partidua galdu egin genuen. Bigarren lesionatua.Averageek 7-8 postuarengatik lehiatzera eraman gintuen. Unelco Tenerife. 2 metrotako 4 afrikarrek zonan bildurra ezartzen zuten, nahiz eta Easok presionatuaz, hasieran markagailuan joatea lortzen zuen, 2-11. Orduan, taldeko hirugarren jokalaria lesionatu zen eta jokalari falta eta nekearen ondorioz, behera etorri ginen.Azkenean merezitako zortzigarren postu bat. Xabi Zubimendik, galiziar lurraldeetan talde txuri urdinaren ibilbidea aztertzen du. Berria jaso\nEaso saskibaloi klubaren web orri ofiziala-Espainiako Kadete Txapelketan, Marin 2012, Easo A-ren ibilbidearen azterketa\nObrak direla eta, Yoldi kiroldegiak ekainaren 17tik irailaren 15 arte itxita egongo da\nPartidu desorekatua lesio eta nekearen ondorioz: EASO A 53-88 ENDESA 96 3869833 Bisitak


2021-01-29 - Lea-Artibai eta Mutrikuko Hitza : Lea-Artibai eta Mutrikuko Hitza\nLekeitioko ikastetxeetako hainbat gela itxi dituzte, positiboak erregistratu dituztelako\nAzkue Ikastolako eta Eskola Publikoko 4 urteko umeen gelak itxi behar izan dira. Azaldu dutenez, segurtasun protokolo guztiak jarri dituzte martxan. Kutsadura "denboraz" detektatu dela eta umeak "ondo" aurkitzen direla esan dute udal ordezkariek.\nOndarroako alturako ontzi batek istripua eduki du Frantziako uretan\nVendee Globe lasterketan parte hartzen ari zen belaontzi batek 'Hermanos Busto' ontziaren aurka jo zuen eguaztenean, Frantziako Les Sables D' Olonne herritik 90 bat miliatara.\nAzken orduetan 12 positibo berri erregistratu dituzte\nAzken 24 orduetan ondoko herrietan erregistratu dituzte kasu berriak: 8 Markina-Xemeinen eta bana Aulestin, Lekeition, Mendexan eta Mutrikun. Ondarroa berriro ere gune horira pasatu da. Gaurtik aurrera, gune gorrian dauden herriak ondokoak dira: Markina-Xemein, Lekeitio, Gizaburuaga eta Ziortza-Bolibar.


Argia Multimedia. Gaueko txanda\nOharra: Ezin baduzu ikusi, sakatu "Watch on Vimeo" botoian.\nGaua iritsi da Donostiako La Paz auzo txirora. 40 urte pasatxo dituen Meryk zigarroari azken zurrupadak ematen dizkio bere pisu txiki eta kaxkarraren leiho bakarrera aterata. Seme-alabak bere Hego Amerikako sorterrian utzita etorri behar izan zuen Euskal Herrira eta umeen falta jasangaitza egiten zaio bere bakardadean.\nGauero autobusa hartzen du Donostiako erdigunera, garbitzaile modura gaueko txanda tokatzen baitzaio antzoki batean. Antzezlana amaitu ondoren iristen da antzokira. Publikoa eta antzezlea joan dira, eta antzokia hutsik geratu da. Merry harrera ingurua garbitzen hasten da, poliki eta motibazio gabe lan egiteak dakarren nagikeria horrekin, baina gaurkoa ez da betiko txanda monotonoa izango Merryrentzat. Gaur, sekula garbitu ez duen leku bakarrera sartuko da, aktorearen kamerinora. Eta horrek bizitza aldatuko dio... minutu batzuetarako behintzat.\nAktoreak: Enriqueta Vega eta Patricia Urrutia\nGidoigilea: Izaskun Arandia\nEkoizpen burua: Itziar Otxoa\nArte zuzendaria: Lierni Izagirre\nZuzendari laguntzailea: Maider Oleaga\nEkoizlea: Kristina Zorita\nKamera laguntzaileak: Uxue Jimenez eta Heidi Otaduy\nArte laguntzailea: Natalie Garrido\nLokalizazioak eta kredituak: Angel Aldarondo\nIraupena: 15 minutu eta 16 segundo


21.Euskal Denda: Aurkezpena\nAbenduko zubiarekin batera dator artisauek Euskal Herrian duten hitzordurik garrantzitsuena: Euskal Denda; Arbaso artisauen elkarteak antolatutako honek 21. edizioa du aurtengoa. Euskal Herriko artisautzaren erakusleihorik inportanteena da. Badaude beste azoka batzuk gure lurraldeetan, urtean zehar, baina Durangokoa da mimo handienaz antolatzen duguna, beste behin ere, Durangoko merkatu plazan.\nGaur Kurutzesantu Museoan, halaber, Durangoko Turismoa Bulegoa, Arbasoko presidenteak, Bernat Vidalek eta Arbasoko kideak, Olatz Pujanak aurtengo zehetasun guztiak eman dituzte.\n21. edizio honetako Euskal Dendak, “jalgi hadi mundura...” leloaren bitartez, urratsez urrats, mundura agertu daitezen animatu nahi ditu artisauak; uste baitugu, euskal artisautzak presente egon behar duela ekintza instituzionalei laguntzen, kulturaren beste adarretako baten gisara. Hartara, nahi onak eta berri horiek sostengatzeko irudi ezin hobea aukeratu dugu aurtengo azoka sustatzeko, urratsak ematen lagunduko digun makila enblematikoa, hain zuzen ere.\nAbenduaren 2tik 6ra, Euskal Denda ezinbesteko topaketa izango da artisautza bizirik dagoen sektorea dela egiaztatzeko, baita tradizioz, lanbidez onez eta trebetasunez beteta iristen dela erakusteko ere. Baina batez ere, ilusioz eta itxaropenez dator, bilakaeraren bilakaeraz, gure mugak gainditzeko gogoekin datorren sektore aitzindaria izanik. Arbasoko bazkideak kanpora begiratzen ari dira bereziki; izan ere, aurten gure artisautzak nazioartekotzeko esperientzia izan du, ekaina eta uztailean, Washintong DC-n egin den Smithsonian Festibalean parte hartu baitugu.\nHamarkada biren ondoren egiten dugun gogoetari esker, aukera dugu sektorean izandako aldaketak eta egindako bidea ebaluatzeko. Hamarkada luze bietan, ezina egia bihurtu da esfortzuz, lanaz, adorez, konfiantzaz. Orain, erronka berrien gaineko hausnarketa egin behar dugu, nazioartekotzea da horietako bat.\nAzoka finkatuta dago denon egutegian, ekoizleenean eta bisitarienean. Esan bezala, azkarregi aldatuz doan etorkizun berrira begirako hausnarketa egin behar dugu, beraz, erritmoa egokitu, bilakaera eragin eta lan ona munduratu beharko dugu.\nPublicado por euskaldenda en 14:29


Aguaquen arroila-jaitsiera mugatzeko eskatu dute - Mendialdea - Alea.eus\nAguaquen arroila-jaitsiera mugatzeko eskatu dute\nEstitxu Ugarte Lz. de Arkaute 2019-11-04 14:00\nAguaque ur-jauzia Antoñanatik bi kilometrora dago. URA\nSinadura bilketa antolatu dute Antoñanako herritarrek Sabando ibaiaren inguruan dagoen "masifikazioa" gelditzeko; kirola egiteko baimenak bertan behera uzteko eskatu dute. Kanpezuko alkatea asteartean bilduko da Batzar Administratiboarekin.\n"Arroila-jaitsiera oso ohikoa bihurtu da Sabando ibaian, eta kalte handia eragiten ari da bertan. Abentura-kiroletako enpresa batzuei baimena ematen zaie ehunka pertsona ibaitik jaisteko, eta horrek eragin larria du ibaiaren egituran, landaredian eta faunan. Eskaera honen bidez, hain masifikatuta dauden baimen horiek bertan behera uztea lortu nahi dugu". Change.org online plataforman jarri du Antoñanako bizilagunen talde batek eskaera, eta ingurune hori eta ur-jauzia babesteko berrehun sinadura lortzeko helburua jarri dute. Dagoeneko 150 baino gehiago lortu dituzte.\nSabando erreka Ega ibaiaren adarra da, Natura 2000 sarearen barruan dago, eta natura-interes handiko tartea da. Errekaren ibilguan dago Aguaque ur-jauzia, Antoñanako lurretan, herritik kilometro gutxira. Bertan, abentura-enpresa ugari aritzen dira, arroila-jaitsieran lehen urratsa egin nahi dutenentzat saioak antolatzen.\nAguaquen kirol jarduera hori mugatzeko sinadura bilketa bultzatu duten herritarrek sare sozialetan azaldu dutenez, dagoen ezinegona aspaldi helarazi zioten Arabako Foru Aldundiari. Bitartean, haien esanetan, "eragin larria" izaten ari da kirol praktika Sabando ibaiaren ingurunean, eta baimenik gabe ere praktikatzen ari dira.\nKanpezuko alkatea Iber Basterrak ALEAri azaldu dionez, asteartean bertan bilduko da Antoñanako Batzar Administratiboarekin arazoa bideratzeko.


Irekia Eusko Jaurlaritza - Gobierno Vasco :: Eusko Jaurlaritzak 470 milioi euro bideratuko ditu Gizarte Babeseko Euskal Sistemara.\nEusko Jaurlaritzak 470 milioi euro bideratuko …\n<iframe src="https://www.irekia.euskadi.eus/eu/embed/videos?video_path=2018%2F12%2F26%2Fnews_51084%2Fhtml5%2Fconsejo_gobierno_.mp4" width="320" height="210" allowfullscreen></iframe>\nEusko Jaurlaritzak 470 milioi euro bideratuko ditu Gizarte Babeseko Euskal Sistemara. Iturria: Irekia\n2018_12_26_consejo_gobierno_03.jpg Iturria: Irekia\n2018_12_26_consejo_gobierno.jpg Iturria: Irekia\n2018_12_26_consejo_gobierno_02.jpg Iturria: Irekia\n2018_12_26_consejo_gobierno_04.jpg Iturria: Irekia\nGobernu Kontseiluak, gaur, abenduak 26, urteko azken bilera egin du. Bertan, suspertze ekonomikoari, enpleguaren sorrerari eta gizarte-babesari lotutako erabakiak hartu ditu. Josu Erkoreka bozeramailearen esanetan, aipatutakoak “Gobernu Programaren esparru nagusietako hiru” dira. Gobernu Kontseiluaren ondorengo prentsaurrekoan, Erkorekak jakinarazi du Diru-sarrerak Bermatzeko Errenta eta Etxebizitza Prestazio Osagarria finantzatzeko 470 milioi euroko gastua onartu dela. Bestalde, urtarrilaren 1ean Lanbide Orientazioko Programa jarriko da abian 15,3 milioi euroko zuzkidura ekonomikoarekin. Gaurko bileran, Finantzen Euskal Institutua indartzeko finantza-operazioa baimendu du Jaurlaritzak.\nGobernu Kontseiluak, guztira, 470 milioi euroko gastua onartu du 2019an Diru-sarrerak Bermatzeko Errentaren eta Etxebizitza Prestazio Osagarriaren beharrei erantzuteko. Jaurlaritzak espediente bana onartzeko aurreratzea erabaki du, era horretan, Lanbidek 2019ko urtarriletik hasita prestazioen hileko ordainketa bermatzeko. 470 milioi euro horien bitartez, gastu oinarrizkoenei aurre egiteko nahikoa diru-sarrera ez dituzten 55.600 familiek laguntzak jaso ahal izango dituzte. Oinarrizko diru-sarera horiek jasoko ez balute, gizarte-bazterketa egoeran egongo liratekeen pertsonak dira. Jaurlaritzak gizarteratzeko eta gizarte-babeserako oinarrizko errenta bermatzen die, baita alokairua edo bizilekua finantzatzeko laguntza ere.\nEusko Jaurlaritzak gaurko bileran ere “Lanbide Orientazioko Programa” onartu du. Programa hori “Enplegurako Politika Aktiboak” kudeatzeko erabiltzen ditugun tresna nagusietako bat da. 15,3 milioi euro dira “lana bilatzen ari diren pertsonei laguntzeko zerbitzu pertsonalizatu eta integral bat finantzatzeko”, azaldu du Josu Erkoreka bozeramaileak. Programa honen bitartez, pertsonek informazioa eta aholkuak jasotzen dituzte, egoera bakoitzaren diagnostikoa egiten da eta pertsona horiei babesa ematen zaie beste enplegu bat aurkitzen duten arte.\nGobernu Kontseiluak Finantzen Euskal Institutua indartzeko finantza-operazio bat onartu du. Hala, institutu horren ondareak 36,1 milioi euro jasoko ditu Ekarpen, Elkargi, Luzaro, eta SOCADE —Garapenerako Euskadiko Kapital Sozietatea— erakundeen partizipazioen bitartez. Josu Erkorekak esan du “gaur hartutako erabakiaren bitartez, gure finantza-tresna nagusietako bat indartzen eta sendotzen dugula”.\nerkoreka_finantza_institutu... behera kargatu (800 KB)\nerkoreka_gorroto_delituak_e... behera kargatu (1 MB)\nerkoreka_lanbide_orientazio... behera kargatu (1000 KB)\nerkoreka_gizarte_babeserako... behera kargatu (1 MB)\nerkoreka_erregearen_mezua_e... behera kargatu (300 KB)\nerkoreka_transferntzia_egut... behera kargatu (800 KB)\nerkoreka_erregearen_mezua_e... 6 MB\nerkoreka_finantza_institutu... 10 MB\nerkoreka_gizarte_babeserako... 20 MB\nerkoreka_gorroto_delituak_e... 20 MB\nerkoreka_lanbide_orientazio... 20 MB\nerkoreka_transferntzia_egut... 10 MB


Kartografia digitala | www.basauri.net\nHasiera › Udala › Hirigintza › Kartografia digitala\nOngietorria egiten zaitugu Basauriko Udalak sortu berri duen Kartografia Digitalaren eta Informazio Geografikoko Sistemaren gunera.\nIGS baten oinarrizko euskarriak espazioari buruzko informazioa partekatzea eta zabaltzea da.\nUdalak duen lurraldeko informazio ugaria eta erabiltzaileen kopuru handia aintzat hartuz, informazio kartografikoaren sistema internet bidez garatzeko aukera izateak aukera paregabea eskaintzen digu, izan ere, hiritarrek zein enpresek behar duten informazio kartografiko guztia eskuratu ahal izango dute era sinple bezain azkarrean.\nHorrez gain, egitasmo honen zergatiak eta ematen dituen aukerak ez dira udal administrazio eta bere barruko harreman sarera mugatzen, nazio eta nazioarte mailan informazio geografikoa partekatzeko eta zabaltzeko dauden premiak geroz eta handiagoak dira espazioko datuei buruzko sare nazionalean nahiz europarrean.\nBestalde, aintzat hartu behar dugu egitasmo honekin hiritarrei eskaintzen zaien zerbitzuaren kalitatea hobetzen dela eta administrazioa eraginkorragoa izatea lortzen dugula, horiek baitira bultzatzen ditugun egitasmo guztien lan ildo nagusiak.\nTeknologia berriak eta informazio sistemak tresna giltzarriak dira instituzioen eta gizartearen ( hiritarrak eta enpresak) arteko harremanak errazteko.\nJarduera eremu horren barruan, gune honen helburu nagusia herri instituzioei, langileei, eta oro har, erabiltzaileei gure udalerriaren gaineko informazio kartografiakoa ematea da.\nKartografia deskargatu ahal duzu 1:500 eskalan eta DXF formatuan(erabiltzeko lizentzia kontsultatu):\nKartografiako orrialdeen banaketa planoa\nOinarri topografikoen zerrenda


Bergaran jokatuko da Puleva Koparen lehen edizioa\nEuskadiko Federazioa 2017/04/21 basketbasko.com Puleva Kopa\nBergara K.E.. Minibasket neskei zuzendutako txapelketa da Puleva Kopa, eta berau Madrilgo, Kataluiniako, Valentziako, CB Granada Fundazioaren eta Euskal Saskibaloi Federazioaren arteko elkarlanari esker sortu da. Helburua, hazkunde aroan kirol ohiturak hartzeko sortu da.\nAlebinak, 11 eta 12 urteko neskak\nBenjaminak, 8 eta 10 urteko neskak\nAlebin mailako 8 taldek parte hartuko dute, hurrengo banaketarekin:\n3 Talde Gipuzkoar\n3 Talde Bizkaitar\n2 Talde Arabar\nLehiaketa sistema hurrengoa izango da:\n- Zortzi taldeak lau taldeko bi multzotan banatuko dira, eta bertan probintzia bateko bi talde onenak multzo ezberdinetan egongo direlarik. Denak denen aurka jokatuko dute, eta lehen bi sailkatuek Lauko Finala jokatuko dutelarik.\n- Finalerdietako kanporaketak hurrengoak izango dira: A Multzoko lehen sailkatua B multzoko bigarren sailkatuaren aurka, eta B multzoko lehen sailkatua A multzoko bigarren sailkatuaren aurka. Finalerdietako irabazleek finala jokatuko dutelarik.\n- Partidak lau laurdenetan banatuko dira, eta hauek zazpi minutukoak dira, erlujua geratu gabe. Lehen eta bigarren laurdenen artean minutu bateko atsedena izango da, hirugarren eta laugarren laurdenen artean bezala. Atsedenaldia, ordea, hiru minutukoa da.\n- Gainontzeko araudia Pasarela Araudiko berak izango dira.\nBenjamin mailan sei taldek parte hartuko dute (Probintzia bakoitzeko bina talde)\n- Sei taldeak hiru taldeko multzotan banatuko dira, eta bertan probintzia bereko biek ezingo dute multzo berean egon. Denak denen aurka jokatuko dute, eta lehen bi sailkatuek Lauko Finala jokatuko dute.\n- Gainontzeko araudia Pasarela Araudiko berak izango dira. Alebin eta Benjamin mailako txapelketak 16:00etan hasiko dira, eta talde guztiek euren partida hasi baino ordu erdi lehenago egon beharko dute bertan.\nParte hartuko duten taldeen izenak ezagutzean egingo da egutegia, eta berau ezagutaraziko zaie taldeei.\nParte hartzaile guztiei baloi eta kamiseta bana emango zaie.\nTxapelketako irabazleek Madrilen jokatuko dute azken fasea. Berau ekainaren 24ean jokatuko dute Madril, Kataluinia, Balentzia eta Andaluziako txapeldunekin batera. Joan-etorriak, alojamendua eta bertako gastuak Euskal Saskibaloi Federazioak eta antolatzaileek ordainduko dituztelarik.\n2019/06/06 XII. Saskibaloi txapelketa - Bergara\n2019/05/15 Este fin de semana el junior femenino ha jugado la final four , después de una buena temporada.\n2019/05/14 Partido del GBC-ESTUDIANTES\n2019/05/14 Bergara Saskibaloia - Maiatza\n2019/03/04 Bergara Saskibaloia - Apirila\n2019/03/04 Bergara Saskibaloia - Martxoa\n2019/02/18 Bergara Saskibaloia 2018-2019\n2018/11/04 Campeonas torneo internacional de Globasket - Lloret de mar\n2018/03/30 NDANK NDANK elkartea kulturartekotasuna sustatzen\n2018/01/14 VIII.TORNEO INFANTIL “BOLINTXO OKINDEGIA”


Okil beltzekin, hegaztien bizimodua ezagutzen jarraituko dute Arditurrin : Oarsoaldeko Hitza\nOkil beltzekin, hegaztien bizimodua ezagutzen jarraituko dute Arditurrin\nHilaren 16an, bisita gidatua egingo dute okilen bizimodua ezagutzeko. Aitor Lekuona Alzugarai izango da okilei buruzko xehetasunak emango dituena.\nOkil beltzak ikusteko ibilaldia egingo dute.\nSai arreak izan ziren pasa den asteburuan, eta hurrengoan okilen txanda izango da. Hilaren 16an, igandearekin, hegazti horien bizimodua ezagutzeko aukera egongo da Arditurri inguruan. Aitor Lekuona Alzugarai aldundiko biologoa izango da gidaria; lehendabizi, parketxeko aretoan . Habios proiektuaren sorreraren atzean dago Lekuona.\nDoako jarduera izango da —bizpahiru ordu iraungo ditu—, baina aldez aurretik eman beharko da izena. 943 49 50 69 edo 688 89 50 68 telefono zenbakietara deitu beharko da, edo parketxekoei idatzi.\nDatu metatuak Maiatzak 31. Igandea Maiatzak 30. Larunbata Maiatzak 29. Ostirala Maiatzak 28. Osteguna Maiatzak 27. Asteazkena Maiatzak 26. Asteartea Maiatzak 25. Astelehena Maiatzak 24. Igandea Maiatzak 23. Larunbata Maiatzak 22. Ostirala Maiatzak 21. Osteguna Maiatzak 20. Asteazkena Maiatzak 19. Asteartea Maiatzak 18. Astelehena Maiatzak 17. Igandea Maiatzak 16. Larunbata Maiatzak 15. Ostirala Maiatzak 14. Osteguna Maiatzak 13. Asteazkena Maiatzak 12. Asteartea Maiatzak 11. Astelehena Maiatzak 10. Igandea Maiatzak 9. Larunbata Maiatzak 8. Ostirala Maiatzak 7. Osteguna Maiatzak 6. Asteazkena Maiatzak 5. Asteartea Maiatzak 4. Astelehena Maiatzak 3. Igandea Maiatzak 2. Larunbata Maiatzak 1. Ostirala Apirilak 30. Osteguna Apirilak 29. Asteazkena Apirilak 28. Asteartea Apirilak 27. Astelehena Apirilak 26. Igandea Apirilak 25. Larunbata Apirilak 24. Ostirala Apirilak 23. Osteguna Apirilak 22. Asteazkena Apirilak 21. Asteartea Apirilak 20. Astelehena Apirilak 19. Igandea Apirilak 18. Larunbata Apirilak 17. Ostirala Apirilak 16. Osteguna Apirilak 15. Asteazkena Apirilak 14. Asteartea Apirilak 13. Astelehena Apirilak 12. Igandea Apirilak 11. Larunbata Apirilak 10. Ostirala Apirilak 9. Osteguna Apirilak 8. Asteazkena Apirilak 7. Asteartea Apirilak 6. Astelehena Apirilak 5. Igandea Apirilak 4. Larunbata Apirilak 3. Ostirala Apirilak 2. Osteguna Apirilak 1. Asteazkena Martxoak 31. Asteartea Martxoak 30. Astelehena Martxoak 29. Igandea Martxoak 28. Larunbata Martxoak 27. Ostirala Martxoak 26. Osteguna Martxoak 25. Asteazkena Martxoak 24. Asteartea Martxoak 23. Astelehena Martxoak 22. Igandea Martxoak 21. Larunbata Martxoak 20. Ostirala Martxoak 19. Osteguna\nHerri zerrenda* Maiatzaren 31an


Bizkaiko Ekonomia: ALDUNDIAK 17.500.000 EURO ERABILIKO DITU AURTEN ENPLEGUA SORTU ETA TALENTUA SUSTATZEKO ZUZENEKO LAGUNTZETARAKO\nALDUNDIAK 17.500.000 EURO ERABILIKO DITU AURTEN ENPLEGUA SORTU ETA TALENTUA SUSTATZEKO ZUZENEKO LAGUNTZETARAKO\n•2013. urtean, 1.937 pertsonak lortu zuten lanpostu bat foru erakundeak bultzatutako ekimenei esker.\n•Enplegurako Planak Ekonomia Sustatzeko Sailaren aurrekontuetako aparteko funts berri bati dagozkion beste 4 milioi gehiago jaso ditu.\n•Lan Berri deritzon programa sortu da, iraupen luzeko langabetuei zuzenduta, eta mota horretako langabetuen kontratuetako soldata gordinaren ehuneko 30 eta 50 bitartean beteko du, gutxienez sei hilabetez.\n•Enpresek hogeita hamar urte arteko gazteak kontratu mugagabe edo praktiketako kontratuen bidez kontratatzeko laguntzak jasoko dituzte, sei eta hamabi arteko iraupenarekin.\n•Talentia deritzon programako bikaintasuneko berrogeita hamar bekari esker, Bizkaiko unibertsitate-ikasleei graduatu ondoko trebakuntza eskainiko zaie eta 1.250 pertsonek jasoko dituzte lanbide-hobekuntzako programak.\nBizkaiko Foru Aldundiaren 2012-2015 Enplegurako Planari esker iaz 1.937pertsonek lanpostu bat lortu zuten foru erakunde honek sustatutako ekimenen bidez. Gainera, 2013. urtean, 1.322 gaztek parte hartu zuten, guztira, foru erakunde honek diruz lagundutako hobekuntza-programetan, ikasketa-praktiketan eta beketan. Bizkaian enplegua sortzeko eta finkatzeko bideratutako Ekonomia Sustatzeko Sailaren jarduerak bi multzo ezberdinetan daude egituratuta: batetik, lanpostuak sortzeko zuzeneko laguntzak daude, foru inbertsioaren kopururik handiena jasotzen dutenak, eta, bestetik, talentua sustatzekoak, eta azken horiek ere diru-kopuru ederra jasotzen dute. Aurten, 17.500.000 euro erabiliko dira 2012-2015 Enplegurako Planaren barruko programetarako.\nEnplegurako Plana indartu egiten da aparteko funts baten bidez\nAurten, Enplegurako Planaren aurrekontuan dagoen diru-kopurua handitu egingo da, bost milioi euroko aparteko funts berri baten bidez, eta horrek bermatuko du jarduera berriak garatu ahal izatea eta orain daudenak handitzea, honako lau jarduera-arlo hauek osatu arte:\nEnplegurako eta eskualdeen suspertzerako planak (1.500.000 €)\nLan Berri programa (1.125.000 €)\n39 urte arteko gazteen kontratazio mugagabea (1.125.000 €)\nTalentia bekak (250.000 €)\nLan Berri, iraupen luzeko langabetuentzako programa berria\nDatu horiek guztiak ezagutzera eman ditu Imanol Pradales Ekonomia Sustatzeko foru diputatuak gaur goizean egindako prentsaurrekoan. Prentsaurreko horretan, 2014ko dekretuetan sartu diren berrikuntza nagusiak aurreratu ditu eta 17.500.000 euroko inbertsio osoa iragarri du. Berrikuntzen artean programa berri baten sorrera aipatu behar da: iraupen luzeko langabetuei beren-beregi zuzendutako Lan Berri deritzon programa. Gutxienez sei hilabeteko iraupena duten lanaldi erdiko kontratuak lagunduko ditu foru erakundeak, gehienez ere urtebetez, eta soldata gordinaren ehuneko 30 eta 50 artean lagunduz. Programa horrek 1.125.000 euro inguruko aurrekontua izango du eta trebakuntzaren aurretiko diru-laguntzak jasotzen ditu, gehienez ere berrogeita hamar orduko eta mila euroko mugekin. Martxoaren 15etik urriaren 31ra bitartean eska daitezke eta 2014ko urtarrilaren 1etik eta eskabideetarako ezarritako epearen azken egunaren artean egindako kontratuetarako izango dira.\nGazteak, Aldundiaren jardueren erdigunean\n2014ko dekretuetako bat oso-osorik gazteen enplegagarritasuna bultzatzeko izango da, hogeita hamar urte arteko gazteentzako bi kontratu motarekin: praktiketako kontratua, 6 edo 12 hilabetekoak, eta kontratu mugagabeak. Diru-laguntzak 2013ko azaroaren 1etik 2014ko urriaren 31ra bitartean egindako praktiketako kontratuetako urteko soldata gordinaren %30erraino ordainduko du, gehienezko muga hauekin: 90.000 € erakunde onuraduneko eta 9.000 € kontratuko. Autoenplegurako programak ere gazteei zuzenduta daude, enpresa edo lanbide jarduerak abiarazteko inbertsio zehatzetarako, hain zuzen ere.\nTalentuaren sustapenaren arloan, berriz, bikaintasuneko trebakuntza lagunduko da, lanbide-hobekuntzako ikastaroak eginez atzerrian, ospe handiko nazioarteko zentroetan, edo Euskadiko unibertsitate batekin batera elkarlanean, baita ere Bizkaia Sortzaile programaren barruko jarduera-sektoreetako (moda, produktuen diseinua, ikus-entzunezkoak edo bideojokoak) enpresetan praktikak eginez.\nEnplegua sortu eta orain dagoena finkatzeko asmo handiko plana\n2012-2015 Enplegurako Planak legegintzaldi osorako 60 milioi euroko inbertsioa jasotzen du, guztira, 35 enpleguaren sustapenerako eta 25 talenturako eta enplegagarritasuna hobetzeko. 2014ko aurrekontuko 17.500.000 euro horietatik, 12.500.000 euro zuzen-zuzenean enplegurako izango dira eta 5.000.000 euro talentuaren sustapenerako. Inbertsio honen bidez lortu nahi diren emaitzak honako hauek dira: 600 gazterentzako kontratuak, iraupen luzeko 150 langabetuentzako kontratuak, autoenpleguko 1.650 ekimen berri, Talentiako 50 beka, 1.250 gazte lanbide-hobekuntzako programetan sartuta, 10 gazte nazioarteko praktiketan eta 25 profesional edo ikerlari lortuta.\nEkonomia Sustatzeko diputatuak bere hitzaldian ziurtatu duenez, "Enplegurako plan hau asmo handiak dituen baina, aldi berean, oso beharrezkoa den erronka bat da, eta haren bidez erakunde honek enpleguarekin eta talentuarekin duen konpromisoari eutsi eta eraberritzen dugu". Imanol Pradalesek nabarmendu du "2014. urtea urte garrantzitsua dela, are gehiago, esango nuke zirt edo zart egitekoa dela gure egunerokotasunean ingurune ekonomiko finko eta erabilgarria eta, bestetik, enplegua eta aberastasuna sortzen dituena sustatzea funtsezko helburutzat dugunontzat". Bizkaiko Foru Aldunditik -ekarri du gogora foru diputatuak- lanean dihardugu enplegurako plan hau pertsona askorentzat lan-merkatura sartzeko aterako beharrezko giltza bilaka dadin.\nEtiquetas: Bizkaiko Foru Aldundia, ENPLEGU POLITIKA


Gaur abiatuko da Begi Belarri zikloa Gasteizen - KULTUR SHAREA\nMarina Lameiroren Dardara proiektatuko da gaur, arratsaldeko 19:00etan, Oihaneder Euskararen Etxean. Bolante baten historia, Urak aske, Neskak dantzara! eta Gure hots filmek osatuko dute denboraldi honetako kartela.\nOihaneder Euskararen Etxeak eta GEU Elkarteak Begi Belarri ikus-entzunezkoen zikloaren neguko eta udaberriko programazioa aurkeztu dute. Urtarrila eta maiatza bitartean, euskarazko ikus-entzunezkoak eta solasaldiak antolatuko dira Oihaneder Euskararen Etxean bertan. Denboraldi berriari hasiera emateko, gaur, urtarrilak 19, Marina Lameiroren Dardara proiektatuko da. Denboraldi honetako kartela Bolante baten historia, Urak aske, Neskak dantzara! eta Gure hots filmek osatuko dute.\nHilero, arratsaldeko 19:00etan, film bat eskaintzea da asmoa. Emanaldi guztiek bi atal izango dituzte: alde batetik, film-dokumentalaren proiekzioa eta bestetik, filmaren zuzendariarekin, istorioaren protagonistarekin edota jorratzen den gaiarekin loturiko hizlariekin solasaldia. Gonbidapenak doakoak izango dira eta hauek hartzeko epea astebete lehenago irekiko da www.oihaneder.eus webgunean.\nZikloa gaur abiatuko da Marina Lameiroren Dardara dokumentalarekin. 25 urte taula gainean eman ondoren, Berri Txarrak taldeak geldialdi mugagabea iragarri zuen, ibilbide oparo bati etena emanez. Geratu aurretik, baina, azken bira bat egiteko nahia adierazi zuten, mundu osoko zaleak merezi bezala eskertu eta agurtzeko asmoz. Bidaia horretan Lameiroren kamera izan zuten bidelagun, birak zaleengan sortutako dardara dokumental batean jasotzeko asmoz. Zinemagileak jarraitzaileen istorioekin irudi koral bat eraiki du.\nZikloak otsailaren 16an izango du jarraipena Bolante baten historia lanarekin. Jose Miguel Etxeberria Naparra, Komando Autonomo Antikapitalistetako (CAA) kidea, 80ko hamarkadaren hasieran desagerrarazi zuten. Euskal Herriko gerra zikinaren testuinguruan desagertu zen, eta Batallon Vasco Español (BVE) talde parapolizialak hartu zuen bere gain Naparraren desagerpena. Bere autoa Ziburun agertu zen, Jendarmeria baten aurrean. Aita jendarmeengana joan eta kotxearekin zer egin nahi zuen galdetu ziotenean, bolantea autotik atera zuen. Amari agindu zion ez zela esku hutsik itzuliko.\nUrak aske proiektatuko dute martxoaren 16an. Dokumentalak, larrialdi klimatikoaren ondorioak jasaten hasi eta neurriak hartzea premiazkoa den honetan, bide horretan eman diren urretsen berri emango du, eta bide horri ekiteak dituen ondorioak eta zailtasunak ezagutzeko aukera ere bai, mendebaldeko gizarteek naturarekin duten harremanari buruz hausnartzen laguntzen duen bitartean.\nApirilaren 12an Neskak dantzara! dokumentalaren txanda izango da. Oñatiko korpus dantzetan emakumeak parte hartzeko eginiko prozesua eta emandako urratsak jaso nahi izan ditu Julen Iriondo oñatiar kazetariak Neskak dantzara! ikus-entzunezkoan. 2018an dantzatu zuten Oñatin emakumeek Korpus jaietan lehenengo aldiz. Iriondok ikusi zuenez, pauso handia izan zen ordukoa, eta testigantzak jasota gelditzea garrantzitsua iruditu zitzaion; batetik herriaren historiaren zati bat gordeta gelditzeko, eta bestetik, eredu bezala balio izateko.\nZikloarekin amaitzeko, maiatzaren 11n, Gure hots lana eskainiko da. Azken 40 urte hauetan euskal emakumeek lan munduan izan duten egoeraren erradiografia historikoa, gaur egun zer-nolako ondorioak eta eraginak sorrarazi dituen ikertzen duena. Dokumental honetan, Euskal Herriko emakume desberdinen testigantzak jaso dira. 1980 eta 2020 urteen artean oinarritzen da eta lau hamarkaden iritziekin saretua dago. Gai desberdinen inguruan arituko diren zientzilari, idazle eta profesionalen ahotik jasoko dira hainbat bizipen eta errelato.\nTags: Begi Belarri, Gasteizko Oihaneder Euskararen Etxea\nTopAraba, Arabako euskal kulturaren sormena sustatzeko egitasmoa martxan da


Beasaindarrentzat musuko berrerabilgarriak banatuko dituzte doan - Goierriko Hitza : Goierriko Hitza\nJoan den astean musukoen erabilera udalaz gaindiko agintariek derrigortu zutenean, udal gobernuak maskara berrerabilgarriak beasaindar guztiei doan banatzeko erabakia hartu zuen. Udalak eskuratutako maskarak erabilera anitzekoak dira, “300 garbialdi jasateko gai diren kirurgiako maskara higienikoak”.\nLarunbatean egingo dute banaketa, 10:00etatik 12:00etara.\nEzkiaga auzoko herritarrei Ezkierdi frontoian banatuko zaie. Udalerriaren erdigunean bizi direnentzat bi puntu jarriko dira; udaletxeko sarrera nagusiko arkupetan bat eta Erauskin plazan bestea eta JM Iturriotz kaletik Barrendain plazarainoko biztanleek eta Beasainmendiko auzotarrek jasoko dituzte bi puntu hauetan maskarak. Barrendain plazatik Igartza Oleta kalerainoko herritarrek JM Barandiaran parkean jarriko diren mahaietatik pasa beharko dute. Eta azkenik Loinazpe ikastetxean Igartza Oletatik Antzizar auzorarte bizi direnentzako egingo da banaketa. Arriaran, Garin, Astigarreta eta Matxinbenta auzoko herritarrek Loinazpe ikastetxean jasoko dituzte maskarak.\nBanaketarako jarriko diren mahaietan udalerriko etxebizitzen errolda egongo da eta bizitoki bakoitzean dauden pertsona kopuruaren arabera emango dira maskarak. “Horretarako komeni da etxebizitza bakoitzetik pertsona bat bakarrik joatea gomendatzen da maskarak jasotzeko”.\nEginkizun honetarako udal gobernuak herriko elkarte eta eragileengana jo du eta boluntario sarea osatzen ari da. Parte hartu nahi duen orok udalaren webgunean eskuragai jarri den galdetegia bete beharko du izena emateko.


Kids Deliplus Lerroa - Mercadona\nIlerako Kids Deliplus Lerroa, txikienen ilea zaintzeko ezin hobea\nIlerako Kids Deliplus Lerroarekin, etxeko txikienen ilea zaintzeko behar duzun guztia daukazu.\nHauek dira Ilerako Kids Deliplus Lerroa osatzen duten produktuak:\nXanpua + Egokitzailea (2 1ean): Eguneroko aliaturik onena umeen ilea garbitu eta askatzeko. Gainera, xahu eta lurrindua uzten du ilea, eta erraz urberritzen da.\nXanpu Estra Leuna: Txikitxoen ilea samurki garbitzeko bikaina da Ilerako Kids Lerroko produktu hau. Beraren formula zainduak ilearen eta buru-azalaren oreka naturala errespetatzen du.\nEgokitzaile Estra Leuna: Umeen ilea askatzeko eta tiraldi desatseginik gabe orraztu ahal izateko egoki-egokia.\nEsprai Askatzaile Estra Leuna: Esprai honekin umeen ilea askatu eta aldi berean leuntzea lortuko duzu. Primerakoa da korapilo eta nahaspilak errazago ezabatzeko.\nKids Gomina Estra Leuna: Oso ona da kalparrak otzandu eta orrazkera nahierako estiloaren arabera zehazteko. Honen formulak B5 Probitamina du, bai eta glizerina ere, ileari distira eta bizitasuna ematen diona, hondakinik utzi gabe.\nKids Deliplus Eskuetarako Xaboia eta Aurpegi zein Eskuetarako Esku-Oihaltxoak\nIlerako Kids Deliplus Lerroan badituzu umeen higienerako produktuak ere.\nKids Eskuetarako Xaboia: Txikien eskutxoak garbitu eta zaintzen ditu xaboi liluragarri honek, bere piruleta usainarekin txundituko dituenak. Leuna, lurrindua eta xahu-xahua uzten die eskuen larruazala.\nKids Aurpegi zein Eskuetarako Umeentzako Esku-Oihaltxoak: Mugurdi kutsuko lurrin dibertigarria dute, eta txikitxoen azal delikatura egokitutako pH neutroa.\nZergatik aukeratu Kids Deliplus Lerroa?\nKids Deliplus Lerroko produktuak txikitxoen azala eta ilearentzako onena bilatuz sortu dira.\nLaboratorios Maverick enpresak ekoizten ditu Xanpuak, Egokitzailea, Esprai Askatzailea, Gomina Estra Leuna zein Eskuetarako Xaboia, Ulldeconan (Tarragona) hain zuzen ere; eta Umeentzako Esku-Oihaltxoak, bere instalazioak Atzeneta d´Albaidan (Valentzia) dituen Ubesolek. Berriz ere agertzen da hemen Mercadonak enpresa espainiarren alde egiten duen apustua.\nIlerako Kids Deliplus Lerroa, bestetik, haien ilea batere kaltetu gabe garbitu eta egokitzen duten formula estra leunak erabiltzen ditu, kontrol dermatologiko, pediatriko eta oftalmologikoak jasan dituztenak.\nKids Deliplus Lerroa egunero-egunero baliatuz, etxeko txikienen ilea eta azala ezin hobeto garbitzea lortuko duzu.\nHaurtxoek zein ume koskorrek erabiltzeko modukoa da Hippos Ur Usaineztatua, etxeko txikiei lore-notadun aroma delikatua emateko aukera bikaina.\nEta helduentzako, lurrin bizia eta freskotasun iraunkorra uztartzen ditu Deliplus Menda Lurrindun Dermo Bainurako Gelak, eguneroko higienerako ezin hobea.


Udalek euskalkiari “babesa eta bulkada” emateko erabakia hartu dute - Sakana - Guaixe.eus\nGuaixe 2017-05-12 10:27\nBurundako euskararen hiztegia izanen da ahaleginaren aurreneko urratsa. Koldo Zuazok hitzak jasoko dituzten herritar taldeak sortzeko deia egin du.\nBurundako alkateek, Koldo Zuazo EHUko irakaslea aita-ponteko zutela, euskalkiaren aldeko hitzarmena sinatu zuten astelehenean. Hiru arrazoi eman zituzten Burundako euskarari “babesa eta bulkada” emateko. Batetik, “hizkera hau aztertu dutenek aho batez aitortu dute haren nortasuna”. Inguruan dituen hizkeretatik desberdina dela eta “beharbada, mendebaldean (Araba) eta hegoaldean (Ameskoa) egiten ziren hizkeren antza” zeukala. Bi horiek galduak badaude ere, Burundakoa “betiko gal ez dadin geure ahalegina egin nahi dugu”.\nBurundako hizkerak gaur egun duen osasuna ere aitortu dute: Urdiainen bizirik, Bakaikun eta Iturmendin galbidean eta Altsasun, Olatzagutian eta Ziordian galduta. Udalek ikusirik “gazte sail hazi samar batek gure arbasoen euskara ikasteko eta erabiltzeko gogoa agertu” duela, Burundako udalek “gogo horrekin bat egin eta gure esku dagoena egiteko erabakia hartu dugu”.\nZuazok “bertoko kultur ondareari eusteko ahalegin hau egitea ideia ona izan dela” uste du. “Nik dakidala, hau da Euskal Herriko eskualdeko bateko alkateak elkartu eta euskararen alde atera duten lehendabiziko agiria”.\nIbarreko euskararen hitzak jasoko dituen hiztegia lantzen hasiak dira bi urdindar: Mikel Arregi (Iñigo Aritza ikastolako irakaslea) eta Mikel Galartza. Euren lana azarorako despedituko dute. Hilabete horretan hiztegia lantzeko beste Koldo Zuazok egonaldi bat eginen du Urdiainen. Zuazok laguntzaileak izanen ditu: Urdiaingo Udaleko langile Mariano eta Javier, azken horren aita eta Julian Etxeberria. Zuazok jakinarazi zuenez Bakaikun ere talde bat hasi da hitzak biltzen. “Guri gustatuko litzaiguke beste herrietan horrelako zerbait eginen balute. Guretako laguntza handia litzateke”.\nLana urte bat barru bukatua izatea nahiko lukete. Paperean argitaratuko da, eta Interneten kontsultagai jartzeko asmoa ere badute. Baina Zuazok gaztigatu duenez, “hiztegi bat ez da sekula bukatzen. Guk ere ez ditugu hitz guztiak batuko. Oinarrizkoenak edo eskura ditugunak bilduko ditugu. Bilatuko dugu modu bat jendea aberasten joateko”. Hiztegiko hitzak irakaskuntzan, hedabideetan eta beste arlo batzuetan erabiltzeko aukera izanen dela azaldu du unibertsitateko irakasleak.\nZuazok argi utzi zuenez, “gure helburua ez da euskara batuaren kontra egitea. Alderantziz, gu batuaren alde gaude. Orain arte bezala, hemendik aurrera ere udaletako txosten teknikoak euskara batuan eginen direla, ikastetxeetan euskara batua erabiliko dela, burundarrak beste euskal herritarrekin batuaz hitz eginen dutela”. Burundako euskara zergatik indartu? “Bertoko jarduna delako, haur eta gazteek euren egunerokoan erabiltzeko. Hori da euskalkiari eman nahi zaion lekua”.\nGizartea Altsasu Bakaiku Burunda Iturmendi Olazti Urdiain Ziordia


Objektu berrerabilgarri txikiak jasotzen hasiko dira ehunkien edukiontzietan - Debagoiena - Goiena.eus\nObjektu berrerabilgarri txikiak jasotzen hasiko dira ehunkien edukiontzietan\nItziar Larrañaga 2018-05-25 09:40\nEhunkiak, arropak edota oinetakoak jasotzeko dauden 62 edukiontziren irudia eraldatzen dihardu Debagoieneko Mankomunitateak. Izan ere, aurrerantzean, oraingo produktuez aparte, edonolako objektu edo produktu berrerabilgarri txikiak ere jasoko dituzte; elementu ebakitzaileak ez, ordea.\nAurrerantzean, edukiontzi zurien zeregina ez da oihalak eta oinetakoak biltzera mugatuko. Eta edonolako objektu txikiak botatzeko ere izango dira erabilgarri; hala nola, liburuak, jostailuak, gailu elektrikoak eta elektronikoak, bisuteria... "Oro har, erabiltzaileak kontserbatzeko edo funtzionatzeko behar bezain egoera onean ez dagoela, eta berrerabili daitekeela uste duen edozein objektu edo produktu txiki", azaldu dute Mankomunitateko Ingurumen sailetik.\nElementu ebakitzailerik ez\nEdukiontzietan denetariko objektu txikiak jasoko badira ere, elementu ebakitzailerik edo hautsi direlako ebaki dezaketenik ezingo da bota; esate baterako, labanak, kristalak, platerak...\nGizarte izaera duen Emaus enpresak jarraituko du edukiontzietan jasotzen dena kudeatzen. Berrerabilgarri txikiak biltzeaz gain, prozesu zirkular bateko fase guztiak txertatuko ditu: biltzea, sailkatzea, garbitzea, konpontzea eta berrerabiltzeko edo birziklatzeko saltzea. Prozesu guzti honen azken helburua ahalik eta gehien berrerabiltzea izango da. Mankomunitateko Ingurumen sailetik debagoiendar guztiak animatu nahi dituzte, berrerabilpenaren alde ematen ari diren "urrats garrantzitsu honetan" parte hartzera.


Loinazko San Martin eguna ekitaldi publikorik gabe - Beasaingo Udala\nLoinazko San Martin eguna ekitaldi publikorik gabe\nArgitaratua: 02 Otsaila 2021\nUdalak ez du ospakizun publikorik antolatu baina herritarrak Beasaingo bandera balkoietan jartzera gonbidatzen ditu\nBeasaingo zaindariaren egunari nortasuna emateko helburuz Beasaingo Udalak herriko elkarteekin batera urtero lantzen duen egitaraua ez da aurten gauzatuko. Covid 19ak eragindako osasun krisiak babes eta segurtasun neurriak zorrotz betetzea eskatzen duenez jende pilaketak eragin ditzaken ekitaldirik ez antolatzea erabaki du Udalak.\nBertan behera geratu dira Beasaingo Odolkiaren kofradiaren kapituluari dagozkion ekitaldiak, tartean kofradia kide berrien izendapenak. Halaber, Aranealde erretiratuen elkarteak antolatzen dituen omenaldi eta ospakizunak ere.\nBeasaingo bandera balkoietan\nDena den, otsailaren 5a Loinazko San Martin misiolari beasaindarra hil zuteneko data izanik haren omenez jai egun izendatutako eguna da Beasainen. Ekitaldi publikorik antolatu ez denez eta Beasaindarron artean egun seinalatua izaten jarraitzeko asmoz, Udalak herritarrei balkoietan Beasaingo bandera jartzeko gonbitea luzatzen die.\nBandera, iaz ospatu ez ziren Loinatz jaietan balkoietan jartzeko ekimena berritzailea izan zen eta otsailaren 5ean ere ekimen hau errepikatzeko proposamena egin nahi da Udaletik.\nUrrezko aizkolarien saioa publikorik gabe\nKirolak eta musikak bere tartea izan ohi dute egun honetan baina aurten herri kirolei dagokien ekitaldia izango da baina publikorik gabe. Hala ere Udalak kirola eta nortasunarekin zuzenean lotutako kirol jarduera hau bultzatu eta babestu asmoz Beasainera ekarri nahi izan du.\nOtsailaren 6an, larunbata eguerdiko 12:00etan izango da ekitaldia. Egitarauaren arabera urrezko binakako aizkolarien Eusko Label Saria txapelketan Oier Kañamares eta Xuban Kañamares, Luis Txapartegi eta Kepa Peñagarikanoren aurka lehiatuko dira. Urrezko harrijasotzaileen txapelketan zortzi arroako hiru harriekin Beñat Telleria, Hodei Iruretagoiena “Izeta IV” eta Jagoba Otaegi arituko dira nor baino nor eta emakumezkoen harrijasotzean Karmele Gisasola “Zelai III” izango da lanean. Euskal Telebistak ekitaldia grabatuko du bere lehen katetik emititzeko. Euskal Telebistak ekitaldia grabatuko du eta igandean otsailak 7 arratsaldeko 16:00etan emitituko du bere lehen katetik.


Lantokia naiz - LH Duala Euskaraz\nLH Dualak langile kualifikatuak euskaraz prestatzen ditu, eta hauek elebitasunean prestatzeak lantokien ekoizpen sarearen premietara egokituak izatea suposatuko du, enpresetako prozesuetan eta kulturan ikasiak.\nHorrek lantokien lehiakortasuna areagotzen du. Programaren bidez, pertsonak ezagutzeko eta hezteko aukera du lantokiak, barneko erreleboak erraztuz.\nProgramaren bidez, pertsonak ezagutzeko\neta hezteko aukera du enpresak.\nLH Dualak langile kualifikatuak prestatzen ditu, Euskal Herriko enpresen ekoizpen sarearen premietara egokituak, eta enpresetako prozesuetan eta kulturan ikasiak. Horrek enpresen lehiakortasuna\nEsperientzia honek enpresako belaunaldien erreleboa errazten du.\nLH DuaLa Euskaraz lantokietan\nAUTODIAGNOSTIKORAKO GALDETEGIA LANTOKIENTZAT\nLau aldagai nagusik eragiten dute ikasleak lantokian zer hizkuntza erabiliko duen: instruktorea, harrera, hizkuntza paisaia eta lankideak. Lau aldagaiak kontutan hartuta, LP-Duala euskaraz lau mailatan kokatzen da. Nolakoa da zure lantokiaren egoera gaur egun?\nNola bilakatu naiteke euskara bermatzailea?\nLH Duala euskaraz bermatuko duen lantoki bat izateko lau aldagai nagusi dira kontuan hartu behar ditugunak.\nLantokiko Prestakuntzaren ardatz nagusia hau da: ikaslearen eta ikasle horri enpresan lana erakutsiko dion instruktorearen arteko harremana. Instruktorearen gaitasuna eta hizkuntza-jokabideak giltzarriak dira.\nHarrera-unea da ikasleak enpresarekin izango duen lehen harreman ofiziala. Hasierako minutu horietan sumatuko du ikasleak enpresako giroa; besteak beste, zein hizkuntza-politika darabilen enpresak.\nLeku berri batera iristen garenean, euskarak errotulazioan duen presentziaren arabera interpretatzen dugu zenbateraino egin dezakegun euskaraz. Errotulu handiek, informazio-guneek, apal, karpeta eta armairuetako errotulu txikiek... osatuko dute ikasleak ikusiko duen giroa. Era berean, lanerako garrantzitsuak diren hainbat elementu ere izango ditu ikasleak inguruan (laneko dokumentuak, aplikazio informatikoak, instrukzioak...); horiek euskaraz egotea lagungarria da euskaraz lan egiteko.\nHoriek ere hizkuntza-paisaiaren parte dira, ikasleak entzun egingo baitie beren artean hitz egiten dutenean. Kasu askotan, hori baino gehiago gertatuko da, ikasleari zuzenean mintzatuko zaizkion heinean. Garrantzitsua da harrera egitean langile euskaldunak euskaraz aurkeztea.\nGipuzkoako LH Duala Euskaraz egitasmoa\nArabako arlo sozioekonomikoan euskara sustatzeko egitasmoaren kide gara.\nBizkaiko arlo sozioekonomikoa sustatzeko egitasmoan parte hartzen dugu.


LABASTIDA - Erabilerraztasuna - zerbitzu, turismo, ardoen orri ofiziala, industria eta merkataritza gida, herritarren parte hartzea, gaurkotasuna eta askoz gehiago\nwww.labastida-bastida.org gunea garatzeko, Erabilerraztasun ereduak bete dira A-Bikoitza mailan, Web 1.0 edukirako arauen arabera (WCAG 1.0).\nLabastidaren helburuetariko bat da web gune horretan dagoen informazio guztia ahalik eta pertsona gehienek erabiltzeko modukoa izatea. Horretarako, hainbat funtzionalitate ezarri dira, web guneko eduki guztietara ahalik eta errazen sartzearren. Hona hemen horietako batzuk::\n- Web orria eraikitzeko, eduki argiak jarri dira, ondo egituratuta. Nabigatzeko estiloa sinplifikatu da, eta ez dira goitik beherako menuak erabili.\n- Iturrien tamainak unitate erlatiboekin definitu dira, nabigatzailearen aukeren bidez iturriaren tamaina handitzeko edo txikitzeko.\n- Atariaren ikusmen-diseinua (iturri motak eta koloreak, atzeko fondoa, e.a.) estilo-orrien bidez definitzen da (CSS), erabiltzaileak aukera horiek konfiguratzeko moduan. Estilo-orriak interpreta ezin dezakeen nabigatzailetik sartuz gero, erabiltzaileak web guneko eduki guztiak eskuratu ahal izango ditu.\n- Erabilitako HTML eta CSS teknologia, gramatika-estandarretara egokitu da; modu horretan, edukiak behar bezala ikus ahal izango dira nabigatzaile ezberdinetan.\n- Web orrian agertzen diren irudiek ordezko testu bat dute, argazkiak bistaratu ezin dituzten pertsonentzat.\nWeb gunea WAI (Web Accessibility Initiative, www.w3.org/WAI), ekimeneko arauen arabera diseinatu eta programatu da. Ekimen horrek mundu guztiak eskura ditzakeen web edukiak sortzeko nazioarteko estandarrak ezartzen ditu.


Kultura eta Kirol Departamentuak «Emakumeok Mugimenduan» kanpaina abian jarri du, lurraldeko emakumeen artean kirol-jarduera aktibatzeko - Artikulua - Gipuzkoa ETORKIZUNA ORAIN\nKultura eta Kirol Departamentuak «Emakumeok Mugimenduan» kanpaina abian jarri du, lurraldeko emakumeen artean kirol-jarduera aktibatzeko\n“Hartu Arnasa/ Respira” da Gipuzkoako Foru Aldundiaren Kultura eta Kirol Departamentuak abian jarri duen kanpainaren leloa.\nGoizane Álvarez Kiroletako Foru Zuzendaria “Ekimen honen helburua Gipuzkoako emakume inaktiboak aktibatzea da. Espazio hori ere askotan ukatzen digute edo sarbide zaila dugu. Kanpaina honekin eta kanpaina osatzen duten ekintzekin, sare sozialak eta gure lurraldeko txoko guztiak bete nahi ditugu, aktibatzen diren, beren espazioa errebindikatzen duten eta beste batzuen inspirazio-iturri diren emakumeen istorioez.\nGaur goizean aurkeztu du Kultura eta Kirol Departamentuak "Emakumeok mugimenduan" kanpaina. Kanpaina honek proposatzen die Gipuzkoako emakumeei ekimen honekin bat egin dezaten jarduera fisikoa eginda, emakume ez-aktiboen epe laburreko aktibazioa sustatzeko eta luzera jarduera fisikoaren inguruko jarrerak eragiteko. Eguneroko bizitzako oztopoak askotarikoak dira, baina bizimodu aktiboaren onurak ere ugariak dira. Hartara, jarduera fisikoaren edo kirol-jardueraren eta emakumeen arteko harremanak aniztasuna behar du.\nGipuzkoa Kirolak erakundeak biztanleria ez-aktiboa aktibatzeko eta Gipuzkoa Mugiment osasuntsua izatera iristeko duen estrategiaren parte da kanpaina. “Baina kirolerako eta jarduera fisikorako sarbidean ere bada genero-eten bat, baina oraindik ez dugu konpondu. Beraz, kanpaina honen helburua da emakume ez-aktibo horietan inspirazioa eta zerbait mugitzea, kanpaina honen esparruan oraindik dagoen eten hori aktibatu eta murrizteko” esan du Goizane Álvarez Kiroletako Foru Zuzendariak.\nEpe laburreko aktibazioak epe ertain eta luzeko portaera-aldaketak eragitea ere lortu nahi da. Eta bigarren helburu hori lortzeko, ingurune berriak sortuko ditugu, jarduera fisikoa aktibatzeko eta haren portaera aldatzeko.\nEmakumeak mugimenduan proiektua:\nBiztanleria aktiboagoa izateko estrategia honen helburua da Gipuzkoako emakumeen artean jarduera fisikoaren praktika areagotzea. Horretarako, aldaketa bultzatu nahi da, eta proiektuaren barruan atal berri bat sortu dugu Gipuzkoa kirolak webgunean: https://www.gipuzkoa.eus/eu/web/kirolak/Emakumeok-Mugimenduan En este espacio se. Espazio horretan, hainbat baliabide aurkituko ditugu:\nKirola egiten hasteko aukerak: orientazio-zerbitzuak, kirol-instalazioen informazioa, kirola egiten hasteko baliabideak…\nUrtarrilean proposatu nahi dugun erronka digitalari buruzko informazioa.\nIstorioak: oinarrituko da jarduera fisikoarekin duten esperientzia kontatzen duten Gipuzkoako emakumeen istorioetan.\nHARTU ARNASA: Ekimen honen lehen fasea da. Automata gisa jarraitu aurretik gelditu, pentsatu eta arnasteak duen garrantziaz jabetzea.\nEgunean 25.000 aldiz hartzen dugu arnasa, batez beste. Eta hainbat arnasa forma eta konbinazio daude (sudurrekoa, ahokoa, sudurrekoa, aho-hortzetakoa, sudurrekoa). Kirol-mugimenduaren modu eta konbinazio asko dauden bezala. Emakume aktiboen estilo asko daude.\nKanpainaren barruan banatuko diren komunikazio-baliabideak egongo dira. “Kanpainan parte hartzen dute, bizitzan bezala, hainbat gorpuzkera, adin, egoera sozial edo kulturaletako emakumeek… izan ere, besteak beste, estereotipoa hautsi eta kirola egiteko orduan emakumeek dituzten oztopo guztiak kendu nahi ditugu” esan du Goizane Álvarez Kiroletako Foru Zuzendariak.\nJoan den martxoan, Gipuzkoa Kirolak-ek, Euskal Herriko Unibertsitatearekin lankidetzan, galdetegi bat helarazi zien Gipuzkoako 21.000 emakumeri, emakumeen eta kirol-jardueraren egungo errealitatera hurbiltzeko, Gipuzkoako emakumeek jarduera fisikoarekin duten esperientziari buruz gehiago jakiteko.\n4.000 emakumek erantzun zioten galdetegiari, eta oso positiboki baloratu zen. Gainera, informazio horrekin batera, UPV/EHUk azterketa kualitatibo bat jarri zuen abian, jarduera fisikoarekin esperientzia zuten hainbat emakume-talderen artean. «Informazio horri guztiari esker, ulertu ahal izan dugu zer harreman duten gaur egungo emakume gipuzkoarrek kirolarekin», azaldu du Goizane Álvarezek. Daturik esanguratsuenak infografia batean bildu dira, baina hauek dira azpimarratzekoak, adibidez:\n- Gipuzkoako emakumeen % 32k ez-aktibo gisa identifikatzen du bere burua.\n- Denbora falta, nekea edo gogo falta dira kirola egiteko oztopo nagusiak.\n- Emakume ez-aktiboen profila honako hau da: 30 eta 49 urte artekoak, asko herri txikietan bizi direnak (< 5.000 biztanle) eta gehienak ama dira, 12 urte bitarteko seme-alabak dituztenak.\n- Eta nabarmentzekoa da ez-aktibo gehienek jarduera fisikoa egiteko asmoa adierazi dutela.\nEsparru horretan, eta kanpainaren barruan, erronka digital bat sortu da, eta urtearen hasieran jarriko da. “Munduari bira eman nahi diogu elkarrekin”. Parte hartu nahi duen emakume bakoitzak https://www.gipuzkoa.eus/eu/web/kirolak/Emakumeok-Mugimenduan webgunean sartu eta aplikazioa deskargatu besterik ez du egin behar. Gaurtik abenduaren 30era arte eman beharko dute izena, 2022ko otsailaren 1ean hasi eta 28an amaituko den erronkan parte hartzeko.\nZer egin behar dut parte hartzeko? Zure jarduera fisikoaren datuak aplikaziora igotzea. Mugitzen naizenean, datuak igotzen ditut: igeri egitea, korrika egitea, ibiltzea, pedalei eragitea, dantzatzea…Mugimendu guztiak -oinez ibiltzea, korrika egitea, gurpilei eragitea, uretan murgiltzea, bakarrik, lagunekin, etab.- eta kilometro guztiak batuko dira. Horregatik, erronka 3 fasetan gauzatuko da:\nLehen lorpena: 10.000 km - Gipuzkoatik Ipar Polora.\nBigarren lorpena: 30.000 km - Ipar Polotik Hego Polora.\nHirugarren lorpena: 40.000 km - Hego Polotik Gipuzkoara.\nMugimendua hasten da. Etxean, bidegorrian, parkean edo kiroldegian, lanera bizikletaz joatean, eskailerak igotzean... mundua mugitzen garenean desberdina da.


Deguria mendian gaztagintzan - Ahotsak.eus\nDeguria mendian gaztagintzan\nDeguria mendian gaztagintzan Orain ardiak antzutu arte etxean edukitzen dituzte. Lehen, berriz, maiatzean joaten ziren ardiekin Deguria mendira eta han egiten zuten gazta. Gaztak egin eta keztatu ere bai. Gaur egun bere 86 urterekin, Muxibarko artzaina da gaztagintzara mendira joaten den bakarra.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-040-015 kodeko bideoa nahi duzula aipatzea: ahotsak@ahotsak.eus\nOrain ardiak antzutu arte etxean edukitzen dituzte. Lehen, berriz, maiatzean joaten ziren ardiekin Deguria mendira eta han egiten zuten gazta. Gaztak egin eta keztatu ere bai. Gaur egun bere 86 urterekin, Muxibarko artzaina da gaztagintzara mendira joaten den bakarra.\n-Eta ardixak nun ebili dittuzu, mendixan, etxian…?\n-Ardixek bixetan, bixetan, alde bixetan. Negue eitten daue behien, ta maietzien ia faten gare gora. Ia maietzien ba… lehenau izeten zan mendire fatie sagraua. Oin, ba, klaro, ez gaz iñor eta antzutu arte egoten gare behien. Orduen antzuketan dittuk, ba, San Antonio ostien-edo antzuketan die ta ia botaten die mendire. Baiñe lehenau faten giñen, ba, maietzan batetik San Isidruek bittartien mendira. Ta mendixen egoten giñen gaztaigiñan. Enda zan bizimodu oso gogorra. Baiña… Bueno, ni neuretako ez zan izeten gogorra. Gustau itten bajatzu… Lan danak die gogorrak, ta gustetan ez bajatzu, gogorrauek. Baiñe, ba, lehenau, ba, hola izeten zan. Oin mendiko… gero, ba, orduen ez euen kotxie be, ba, ez azen oingo moduan. Oiñez ta al zan moduen, baiña, ba, oin kotxiekin ta zerakin, ba, beste diferenteko zera da. Baiñe bai, ardixek mendire bielketan dittugu.\n-Ta lehen gaztaia Degurixan eukitten zeuein zuek, ezta?\n-Ta han Degurixan itxabolan bertan eitten zeben gaztaia?\n-Bai, bai, bai, bai. Makiña bat urtien eindde gaz Degurixan. Bai, bai, bai.\n-Ta hori keetu ta dana bertan?\n-Dana bertan. Oinddio be keetu han eitten dittut nik. Zegatik ze, keeketako dana preparaute daukou ta keetu han eitten dittut. Baiña bai, bertan eitten zien gaztaiek. Ta egun be mendixen hobeto eitten da gaztaie behien baiño.\n-Esaktamente. Esaktamente. Baiñe tenperatura aldaketie beti egoten da gutxitxuau. Ta mendixen oso ondo egoten die. Oso ondo. Bai, bai, lehenau mendixen ta, nik ez bakarrik, ba, egoten giñen e… Oin ez, oin Muxibar egoten da bakarrik. Ta larogeta zazpi urte ein biher dittu /einbittu/. Ba iges be egon zan larogeta xeigaz gaztaigiñen, aittejaune. Ta, bueno, baiñe, ba, oin Matromari be falta da, Erguin be falta da... ba, oin e, zaharrak gastau ein die. Ta gaztiek, ba beste lanbide bat, beste lanpostura bat. Gero hain deu gutxi, hain deu gaixki pagaute ba, jentiek ez dau zertzen. Ez da etorten oin lehengo moduen. Baiña bestela mendixe politta izeten da. Ta mendiko girue, mendiko egoerie…\n-Ta zuk han e…\nEuskal egutegi zaharra\nTxerria nola hiltzen zuten\nTxerria oilo-zirin zale amorratua omen\nAma arrautzak eta esnea saltzera


Ordiziak Bigarren jardunaldi jarraia jokatuko dugu Altamiran datorren larunbatean, 16: 00etan, Ampo Ordizia eta Ciencias Enerside Sevillako taldeen arteko hamaikagarren jardunaldiko partidarekin. Esanahi berezia duen partida da; izan ere, partida amaitzean ospatuko da klub, zuzendaritza, jokalari, bazkide eta zale guztiek Kawa Leauma Ampo Ordiziako jokalariari egingo dioten omenaldia. Beraz, denok gonbidatuta gauden egun berezia izango da.\nHasteko eta behin, eta partiduari dagokionez, esan behar da La Vilaren aurkako garaipenaren ondoren Iñigo Marotiasek zuzentzen duen taldea sailkapeneko laugarren postuan finkatu dela 30 punturekin, eta sevillarrak seigarren postuan daudela 25 punturekin.\nSevillako taldea asko eta ondo indartu da bere 50. urteurrenean, Cartujan jokatutako azken partidan, 41-40 Santboiana lehen liderra garaitzetik datoz, lehen 10 minutuetako 0-14koa irauli ondoren. Azken emaitza hori ikusita, talde hispalensearen erasoko sendotasuna ikus daiteke; beraz, defentsan kontzentrazioak bortitza izan behar du norgehiagokaren 80 minutuetan.\nLehen itzulian jokatutako partidan, Ampokoak 34-28 menderatuak izan ziren, baina garaipena lortzeko zorian egon ziren azkeneko momento arte, eta Goierrikoak mendeku gosez irtengo dira Altamirako moketara. Baliteke larunbateko partida ez izatea denboraldiko azkena bi taldeen artean, zientzialariak ere sailkatu baitira kopako finalerdietarako; beraz, elkarren aurka joka dezakete aipatutako finalaurrekoetan edo final hipotetiko batean.\nMarotiasen mutilek lehen lerroak berreskuratzea espero dute, nahiz eta minus 23ko taldea lana oso ondo egiten ari dela argi eta garbi geratu den pasa den asteburuan Mohamed Amine eta Aimar Ardanzak egindako partidari erreparatu ondoren.\n23 urtez azpiko Moyua Goierrik Mazabi Independiente Santander hartuko du larunbatean, 13: 00etan, hamargarren jardunaldian. Xabi Rodriguezen taldeak lortutako garaipenak titulurako finalerdietarako sailkapena ziurtatuko luke.\nLarunbat bizia izango da Ordizia R.E taldeko talde guztientzat. Neskek arrasatearren Mojategiko zelaian 11: 30ean Universitario Bilbao hartuko dute. Aurkari beraren aurka baina Bilbon eta 12: 45ean Gaur Logistika Ordiziako 18 urtez azpikoek jardunaldia jokatuko dute. Orkli Ordiziako 14 urtez azpikoak Iruñera joango dira 11: 30ean Unika RTren aurka jokatzeko.


BOE.es - Estatuko Aldizkari Ofiziala: Euskaran, gehigarria 04/02/2012\nBOEren euskarazko gehigarria: 2012ko otsailaren 4a, larunbata, 30 Zk.\nPDF (2012/1674 - 331 KB)\nHutsen zuzenketa, honako herrialde hauen arteko Tratatua Berresteko Tresnarena: Belgikako Erresuma, Danimarkako Erresuma, Alemaniako Errepublika Federala, Heleniar Errepublika, Espainiako Erresuma, Frantziako Errepublika, Irlanda, Italiako Errepublika, Luxenburgoko Dukerri Handia, Herbehereetako Erresuma, Austriako Errepublika, Portugalgo Errepublika, Finlandiako Errepublika, Suediako Erresuma, Britainia Handiko eta Ipar Irlandako Erresuma Batua (Europar Batasuneko estatu kideak), eta Txekiar Errepublika, Estoniako Errepublika, Zipreko Errepublika, Letoniako Errepublika, Lituaniako Errepublika, Hungariako Errepublika, Maltako Errepublika, Poloniako Errepublika, Esloveniako Errepublika eta Eslovakiar Errepublika. Tratatua azken herrialde horiek Europar Batasunari atxikitzeari buruzkoa zen eta Atenasen egin zen 2003ko apirilaren 16an.\n(gaztelaniaz) PDF (2012/1675 - 2 or. - 244 KB)\n302/2012 Errege Dekretua, otsailaren 3koa, Estatuko Aldizkari Ofizialaren Agentziaren Estatutua, azaroaren 12ko 1495/2007 Errege Dekretuaren bidez onartutakoa, aldatzen duena.\n(gaztelaniaz) PDF (2012/1676 - 1 or. - 138 KB)\nEbazpena, 2012ko urtarrilaren 24koa, Trafiko Zuzendaritza Nagusiarena, 2012an trafikoa arautzeko neurri bereziak ezartzen dituena.\n(gaztelaniaz) PDF (2012/1677 - 43 or. - 1.256 KB)\n201/2012 Errege Dekretua, urtarrilaren 23koa, itsas trafikoari buruzko jarraipen- eta informazio-sistema ezartzen duen otsailaren 6ko 210/2004 Errege Dekretua aldatzen duena.\n(gaztelaniaz) PDF (2012/1678 - 6 or. - 169 KB)\n303/2012 Errege Dekretua, otsailaren 3koa, Balore Merkatuko Komisio Nazionalaren Aholku Batzordea arautzen duena.\n(gaztelaniaz) PDF (2012/1679 - 9 or. - 195 KB)\nEbazpena, 2012ko urtarrilaren 27koa, Osasun eta Farmazia Sistema Nazionaleko Oinarrizko Zerbitzu Zorroaren zuzendari nagusiarena, 2011ko abenduaren 28ko ebazpenean (ospitaleetako medikamentu-multzo berriak eta horien erreferentzia-prezio berriak zehazten ditu) zenbait huts zuzentzen dituena.\n(gaztelaniaz) PDF (2012/1680 - 4 or. - 292 KB)\nEbazpena, 2012ko urtarrilaren 27koa, Osasun eta Farmazia Sistema Nazionaleko Oinarrizko Zerbitzu Zorroaren zuzendari nagusiarena, 2011ko abenduaren 28ko ebazpenean (farmazietan medikuaren errezeta ofizialarekin edo banaketa-aginduarekin saltzen diren medikamentu-multzo berriak eta horien erreferentzia-prezioak zehaztu eta azaroaren 26ko SPI/3052/2010 Aginduak ezarritako erreferentzia-prezioak berrikusten ditu) zenbait huts zuzentzen dituena.\n(gaztelaniaz) PDF (2012/1681 - 2 or. - 186 KB)\n11/1994 Legea, ekainaren 17koa, Euskal Autonomi Elkarteko Ordenazio Farmazeutikorakoa.\n15/1994 Legea, ekainaren 30ekoa, Consejo Econ�mico y Social Vasco/Euskadiko Ekonomia eta Gizarte Arazoetarako Batzordeari buruzko legea aldatzekoa.\n17/1994 Legea, ekainaren 30ekoa, etxebizitzaren arloko presako neurriak eta hirigintza-plangintzako zein -kudeaketako tresnak izapidetzeko neurriak zehazteari buruzkoa.\nHutsen zuzenketa, honako lege honena: 14/1994 Legea, ekainaren 30ekoa, Euskal Autonomi Elkarteko Ekonomia Kontrolari eta Kontabilitateari buruzkoa.


Analogikoan eta zintzo, Gari Elkar estudioetako magnetofoian - GARA\nAzkenaldian, aro digitalean bizi garela-eta, estudioan zokoratuta izan duten Studer magnetofoia zaharberritzea otu zitzaion Elkar etxeari orain urte eta erdi inguru, «eta probak egin eta egin, konturatu gara, sonoritate aldetik, distira mantentzen duela», dio Angel Valdesek.\nMetafora legez mendi txangoak hartuta, egungo musikagintza bidegurutzeetan batera eta bestera dabilela onartzen du Elkar diskoetxeko arduradunak, bidean aurrera eta atzera eginez, norabide zuzena aurkitu asmoz. Ibili horretan, «artisautza lan bat eginez ofizioa omendu nahi izan dugu egun bakarreko sesioa zuzenean eta analogikoan jasota -jarraitzen du Valdesek-, eta horretarako musikari on bat behar genuen; erronka bota eta ea nola ateratzen zen».\nEgitasmoa aurrera ateratzeko, Elkar etxeak Gariri bota zion erronka. Agudo jaso zuten baiezko erantzuna; musikariak buruan dituen ideiak bideratu edo gauzatzeko ahaleginean pauso bat aurrera emateko aukera ikusi zuelako proposamenean.\nGrabaketak modu analogikoan egiteko, magnetofoia zaharberritzeaz gain, estudioa ere egokitu behar izan du Elkar etxeak. Gariren jarduna, esaterako, egun bakar batean burutu bazen ere aretoa atondu eta mikrofonizatu behar izan zuten; lan handia, Valdesek aitortzen duenez.\nGariren kasuan, uztailaren 4 eta 5 artean burutu zen lana -grabaketak lehen egunean eta nahasketak biharamunean-. Legazpiarraz gain, Miguel Moyano (gitarrak), Charli Solano (bateria) eta Karlos Aranzegi (bateria) musikariek osatu zuten taldea; laukoteak bi aste eman zituen lana atontzen estudiora jo baino lehen.\n«Horrela grabatzeak, 50 eta 60ko hamarkadetan egiten zen antzera makina analogikoekin, lehenengo eta behin zintzotasuna eskatzen du», Gariren aburuz. «Zintzotasuna, ez baita tranparik hemen. Taldearekin estudioan sartu, mikrofonoak jarri eta jo». Eta bestetik, «saio hauetan konpromiso estua, librea eta irekia lortzen da kantarekiko». Azken batean, 80ko hamarkadatik hona makina bat lan argitaratu eta analogikoan ere lan egindakoa den arren, «sekula ez dut horrela grabatu», aitortu digu egun Bilbon bizi den artistak.\nOndoan izan dituen musikariak ere makina bat grabaketetan parte hartutakoak diren arren, «esperientzia izugarria izan da guztiontzat», aitortu digu azken lau urteetan ohiko bidaide duen Moyanorekin egin duen antzera, lan honetan ere, rock doinuei pultsio berezia eman eta lasaitasunez joz, sonoritate berri eta propio bat lantzen saiatu den Garik.\n«Elkar studio sessions. Live analogic recording» deiturikoaren lehen laginak -ez dago argi gehiago izango diren-, aspaldiko euskarri klasikoan eman du emaitza, 180 gramoko biniloan eta edizio mugatuan. Eta gutizia ez da beste ezein euskarritan emango.\nMusikaz gaindi, egitasmoa egun bizi dugun garaiarekin lotzen du kantariak. «Azken bi hamarkadetan-edo bizi izan gara oparotasunean, errealitatetik kanpo eta ke asko salduz. Mundu zoragarri batean bizi izan gara; eta gaur errealitatea beste bat da. Balioan jarri behar ditugu zintzotasuna eta gure kultura, eta dena lotuta dago, batak beste behar du». Gitarra eta perkusioa lagun, hirukotean aurkeztuko du Garik lan berria zuzenean, azaroaren 9an eta BBK aretoan. Egun berean, eguerdiz, haurrentzat joko dute; «oso saio irekia eta malgua izango da», azaldu digu aurtengo Getxo Folk jaialdian ere antzeko ekimen bat izan zuen musikariak.


Sautrela 413: Patri Urkizu, ilustratzaileak eta Galdu arte • ZUZEU\nGure letretako figura garrantzitsuetako bat dugu Patri Urkizu, urte luzetan lan eskerga eginikoa. Gazte garaian abangoardiaren lehen lerroan ibili ondoren, gerora ikertzaile moduan lan egin izan du batik bat. Langintza horretan ikertu ditu antzerkigintza eta bertsolaritza, edo bildu izan ditu Agosti Chao-ren kantuak. Bilketa lana dugu ere, hain justu, haren lan berria, Maiatz argitaletxearen eskutik plazaratutako 1914-1918. Lekukoak. Euskaldunek Gerla Handiari buruz idatzitakoak bildu ditu liburuxkan, molde ugaritako testuak apailatuz: kronikak, gutunak, bertsoak, eleberri zatiak, antzerki zatiak… Parada bikaina da euskaldunek gerra haren inguruan zer idatzi zuten ezagutzeko. Gehienak gerra jazo zen urteetan idatzitakoak dira, frontean bertan idatziak ugari, baina badira ondorengoak ere. Gerra lazgarri hartaz eta euskaldunek idatzitakoez arituko gara, bada, Urkizurekin.\nBestetik, literatur lanen ilustrazioen inguruan ariko gara erreportajean. Ezagun denez, batez ere haur literaturako liburuak ilustratu ohi dira, eta langintza horietan ibiltzen diren bi ilustratzailerekin mintzatuko gara: Leire Salaberria eta Maite Gurrutxaga. Literatur lan bat nola ilustratzen den azalduko digute, zeintzuk diren langintza horretarako trikimailu, oztopo eta enparauak.\nAzkenik, Beñat Sarasola batez ere gazteek aski estimatu izan duten liburu bati buruz jardungo da, Juan Luis Zabalaren Galdu arte nobelari buruz. Azkoitiko gaztetxearen inguruan kokatua, garai baten erretratu ederra ondu zuen Zabalak liburu harekin.\nGaldu arte, juan luis zabala, Patri Urkizu, Sautrela\nZer duzu buruan “Sautrela 413: Patri Urkizu, ilustratzaileak eta Galdu arte”-ri buruz\nXabier Goitia 2015-06-06 10:56\nBideoa ikustera jo eta, hara!, Nivearen anuntzio bat gaztelaniaz, euskarazko saio batean, euskarazko webgune batean. Paradoxa ikaragarria iruditzen zait euskararen mesederako sortutako ETB1ek egiten duena. Hain zaila al da koherentzia?


Gaur hasiko da martxan Orioko txu-txu trenaren zerbitzua - Orioko Udala\nGaur hasiko da martxan Orioko txu-txu trenaren zerbitzua\nAtzo probako ibilaldi batzuk egin ondoren, gaur hasiko da martxan Orioko txu-txu trenaren zerbitzua, hondartza eta herrigunea lotzeko. Iaz, COVID-19aren pandemiaren ondorioz, ez zen trenik izan, baina aurten irailaren 12ra arte emango du zerbitzua.\nAldaketa nabarmen bat izango da aurreko urteekin alderatuta: plaza inguruko obrak eragindako norabide-aldaketa dela-eta, segurtasuna bermatzeko, Txu-txu trena ez da Anibarko Portutik pasatuko, eta hondartzatik buelta Arrantzale kalean egingo du, ikastola parean.\nZerbitzua ordu erdiro\nEgunero emango du zerbitzua trenak, astelehenetik igandera, 11:30etik 14:00etara eta 15:30etik 20:00etara. Ordu erdiro aterako da ikastola paretik, Arrantzale kalean, eta geldialdi bakarra egingo du hondartzako biribilgunera iritsi arte, Bikamiotan. Itzuleran ere toki berberean geldituko da.\nGoizeko azken itzulia egiteko, 13:45 aldera aterako da hondartzatik; eta arratsaldeko azken itzulia egiteko, berriz, 19:45 inguruan. Ordutegi horiek gutxi gorabeherakoak dira, jende-etorri handiko momentutan aldaketak izan daitezke-eta.\nJoan etorriko txartela.....1,50 euro\n10 joan-etorriko bonua.... 6 euro\nTxartelak Txu-txu trenaren gidariari erosi behar zaizkio.\nBidaiariek unean uneko segurtasun-arauak errespetatu beharko dituzte eta maskarak jantzita eramango dituzte Txu-txu trenaren barruan.